**የደብረ ይድራስ ቅዱስ ጊዮርጊስ ቤተ ክርስቲያን ፍሬ ሃይማኖት ሰንበት ትምህርት ቤት**

**ኦርቶዶክሳዊ ጋብቻ**

**ራብዓይ ኮርስ**

**ኦርቶዶክሳዊ ፆታዊ ትምህርት**

**የቡድን ስራ**

**ቡድን ፪**

**የቡድን አባላት ስም ዝርዝር**

**1.**

**2.**

**3.**

**4.**

**5.**

**6.**

**7.**

**8.**

**9.**

**10.**

**11.**

**12.**

**13.**

**14.**

**15.**

**16.**

**17.**

**18.**

**19.**

**20.**

**ለመምህር ወሰን ነጋ**

**ቀን 15/03/2016 ዓ.ም**

ማውጫ

[መግቢያ v](#_Toc151584893)

[ምዕራፍ አንድ 1](#_Toc151584894)

[ጋብቻ በመጽሐፍ ቅዱስ 1](#_Toc151584895)

[1.1 በብሉይ ኪዳን 1](#_Toc151584896)

[በሕግ መጻሕፍት 1](#_Toc151584897)

[በታሪክ መጻሕፍት 1](#_Toc151584898)

[በመጻሕፍተ ነቢያት 2](#_Toc151584899)

[ምዕራፍ ሁለት 2](#_Toc151584900)

[ቅድመ ጋብቻ 2](#_Toc151584901)

[2.1 ድንግልናን እስከጋብቻ ጠብቆ መቆየት 2](#_Toc151584902)

[2.1.1 የድንግልና ትርጕም 2](#_Toc151584903)

[2.1.2 ድንግልናችንን ለምን እንጠብቃለን? 3](#_Toc151584904)

[2.1.3 ድንግልናችንን እንዳንጠብቅ የሚያደርጉን አንዳንድ ምክንያቶች 5](#_Toc151584905)

[2.1.4 ድንግልናችንን ለመጠበቅ ምን እናድርግ 7](#_Toc151584906)

[2.2 ኦርቶዶክሳዊ የትዳር አጋር አመራረጥ 8](#_Toc151584907)

[2.2.1 ፈቃደ እግዚአብሔርን መጠየቅ 8](#_Toc151584908)

[2.2.2 ለምን ማግባት እንደምንፈልግ በውል መረዳት 10](#_Toc151584909)

[2.2.3 ትዳር ለሚፈልገው ኃላፊነት መዘጋጀት 10](#_Toc151584910)

[2.2.4 ኃሰሳ 11](#_Toc151584911)

[2.3 የእጮኝነት ጊዜ 13](#_Toc151584912)

[2.3.1 ስለ ጋብቻ ምንነትና ዋና ዓላማ መወያየት 14](#_Toc151584913)

[2.3.2 መንፈሳዊ ተግባራትን በጋራ መለማመድ 14](#_Toc151584914)

[2.3.3 በጋብቻ ውስጥ ሊያጋጥሙን ስለሚችሉ ተግዳሮቶችና ልንወስዳቸው ስለምንችል መፍትሔዎች መነጋገር 14](#_Toc151584915)

[2.3.4 ተግባቦትን መለማመድ 15](#_Toc151584916)

[2.3.5 የዕጮኝነት ጊዜ ፈተናዎች 15](#_Toc151584917)

[ምዕራፍ ሦስት 16](#_Toc151584918)

[የሰርግ ስርዓቶች 16](#_Toc151584919)

[3.1 የተክሊል ምንነት 16](#_Toc151584920)

[1ኛ. በተክሊል የሚፈጸም 16](#_Toc151584921)

[2ኛ. ያለ ተክሊል የሚፈጸም 17](#_Toc151584922)

[3.2 የሥርዓተ ተክሊል አፈጻጸም 17](#_Toc151584923)

[3.3 በምስጢረ ተክሊል የሚገኝ ክብርና ጸጋ 19](#_Toc151584924)

[ምዕራፍ አራት 20](#_Toc151584925)

[የጋብቻ ህይወት 20](#_Toc151584926)

[4.1 በቤት ውስጥ ያለች ቤተክርስቲያን 20](#_Toc151584927)

[4.2 ቤተሰብና መጽሐፍ ቅዱስ 24](#_Toc151584928)

[4.3 ትዳርና ሩካቤ 24](#_Toc151584929)

[ምዕራፍ አምስት 25](#_Toc151584930)

[5.1. በትዳር ውስጥ አለመግባባት ሲፈጠር እንዴት ይፈታል 25](#_Toc151584931)

[5.2 ጭቅጭቅን ማብረድ የሚቻልባቸው ሦስት እርምጃዎች 29](#_Toc151584932)

# መግቢያ

ጋብቻ ፡ ማለት ፡ ከአንድ ፡ ወንድና ፡ ሴት ፡ በሕጋዊ ፡ መንገድ ፡ አብረው ፡ ለመኖር ፡ የሚያስችላቸው ፡ የኑሮ ፡ ትሥሥር ፡ የሚፈጥሩበት ፡ ማለትም ፡ በትዳር ፡ ለመኖር ፡ እንዲችሉ ፡ የሚፈጽሙት ፡ የተከበረ ፡ ሥነ ፡ ሥርዓት(ቃልኪዳን) ፡ ነው፡፡

ጋብቻ ፡ በተፈለገ ፡ ጊዜ ፡ የሚፈጸም ፡ ባልተፈለገ ፡ ጊዜ ፡ የሚፈርስ ፡ ጊዜያዊ ፡ ተባብሮ ፡ የመኖር ፡ ዘዴ ፡ ሳይኾን ፡ የሃይማኖት፣ የሥነ ፡ ምግባር ፡ አንድነት ፡ ልባዊ ፡ አቃድና ፡ ስምምነት ፡ የዕድሜ ፡ ጤንነት ፡ ያላቸው ፡ የወንድና ፡ የሴት ፡ ዘላቂነት ፡ ያለው ፡ ጽኑ ፡ አንድነት ፡ ነው፡፡

እግዚአብሔር ፡ አምላካችን ፡ ሰውን ፡ ሲፈጥር ፡ በመጀመሪያ ፡ ወንድና ፡ ሴት ፡ አድርጎ ፡ ፈጠራቸው ፡ ሲል ፡ ይናገራል፡፡ /ዘፍ 1፤27/ እግዚአብሔር ፡ ሰውን ፡ ሲፈጥር ፡ ወንድንም ፡ ሴትንም ፡ በአንዲት ፡ ቅጽበት ፡ ነው፡፡ የጊዜ ፡ ልዩነት ፡ ያለው ፡ በመገለጣቸው ፡ ጊዜ ፡ ላይ ፡ ነው ፤ ወንድ ፡ አስቀድሞ ፡ ተገለጠ ፡ ኋላም ፡ የአዳምን ፡ ፈቃድ ፡ ዐይቶ ፡ እግዚአብሔር ፡ ሴትን ፡ ገለጠለት፡፡ ከራሱ ፡ ጐን ፡ አጥንትን ፡ ወስዶ ፡ ሔዋንን ፡ ገለጠለት፡፡

ያን ፡ ጊዜ ፡ አዳም ፡ “ይኽች ፡ አጥንት ፡ ከአጥንቴ ፡ ናት፣ ሥጋዋም ፡ ሥጋዬ ፡ ናት፣ ከወንድ ፡ ተገኝታለችና ፡ ሴት ፡ ትባል”/ዘፍ 2፤23/ በዚኽም ፡ ቃሉ ፡ አንድ ፡ ሰው ፡ በትዳር ፡ ሲተሣሠር ፡ አንድ ፡ ሥጋ ፡ እንደኾነ ፡ ተናገረ፡፡ ከዚኽ ፡ አስከትሎ ፡ ቅዱስ ፡ መጽሐፍ ፡ “ስለዚኽ ፡ ሰው ፡ አባቱንና ፡ እናቱን ፡ ይተዋል ፤ ሚስቱንም ፡ ይከተላል፣ ኹለቱም ፡ አንድ ፡ ሥጋ ፡ ይኾናሉ፡፡”/ዘፍ 2፤24/ ብሎ ፡ እግዚአብሔር ፡ ጋብቻን ፡ እንደፈጠረ ፡ ነገረን፡፡

ከላይ ፡ በተገለጡት ፡ አጫጭር ፡ መግለጫዎች ፡ የጋብቻን ፡ ምንነትና ፡ ጋብቻ ፡ እንዴት ፡ እንደተፈጠረ ፡ የተገለፀ ፡ ሲኾን ፡ ኦርቶዶክሳዊ ፡ ጋብቻን ፡ በሚመመለከት ፡ ረቂቅ ፡ ትርጕሙንና ፡ ሥርዓቱ ፡ እንዴት ፡ መፈጸም ፡ እንዳለበት ፡ ከቅዱስ ፡ መጽሐፍና ፡ ከተለያዩ ፡ ክርስቲያናዊ ፡ መጣጥፎች ፡ የተገኙትን ፡ ማብራሪያዎች ፡ አቅርበናል፡፡

በኦርቶዶክስ ፡ እምነት ፡ ጋብቻ ፡ ከሕግጋተ ፡ እግዚአብሔር ፡ አንዱ ፡ እንደኾነና ፡ በኦሪትም ፡ በወንጌልም ፡ በሕግ ፡ የተመሠረተ ፡ መኾኑን ፡ በማመን ፡ የምትተገብረው ፡ ሥርዓት ፡ ነው፡፡

**ኦርቶዶክሳዊ ፡ ጋብቻ - ወንድና ፡ ሴት ፡ ሕገ ፡ እግዚአብሔርን ፡ መሠረት ፡ ባደረገ ፡ መልኩ ፡ በሕጋዊ ፡ መንገድ ፡ አብረው ፡ ለመኖር ፡ በመፈቃቀድ ፡ ላይ ፡ የተመሠረተ ፡ በሃይማኖትና ፡ ክርስቲያናዊ ፡ ሥነ ፡ ምግባር ፡ ታንፀው ፡ ሕይወታቸውን ፡ የሚመሩበት ፡ የተከበረ ፡ ሥርዓት/ቃልኪዳን ፡ ነው፡፡**

# ምዕራፍ አንድ

# ጋብቻ በመጽሐፍ ቅዱስ

የጋብቻ መፈጠር ዘፍጥረት 2፡23-24 ላይ ተመዝግቧል፣ “አዳምም አለ፣ ‘ይህች አጥንት ከአጥንቴ ናት፣ ሥጋም ከሥጋዬ ናት፣ እርሷ ከወንድ ተገኝታለችና “ሴት” ትባል።’ ስለዚህ ሰው አባቱንና እናቱን ይተዋል በሚስቱም ይጣበቃል፣ ሁለቱም አንድ ሥጋ ይሆናሉ።” ጋብቻ እግዚአብሔር “ያበጀው” ነው፣ “ሰው ብቻውን ይሆን ዘንድ መልካም አይደለም” ለሚለው ሐቅ፣ (ዘፍጥረት 2፡18)።

## 1.1 በብሉይ ኪዳን

## በሕግ መጻሕፍት

በሙሴ መጻሕፍት በዋናነት የጋብቻ ዓላማ ኾኖ የምናገኘው ልጅ መውለድን ነው። ለወደቀው ሰው እጅግ ትልቁ መጽናኛው ልጅ መውለድ ነበር። የሰው ልጅ ሞት ተፈርዶበት ስለ ነበረና ገና ተስፋ ትንሣኤ ሙታንን በግልፅ የማያውቅ ስለ ነበረ፣ ለአብርሃም በልጅ እንደሚባረክ ስለ ተነገረውና ከዚህ በረከት እንደ መውጣት ያስቡት ስለ ነበረ፣ ልጅ መውለድ እንደ ትልቅ በረከትና ሞትን ድል የመንሣት ያህል ይታመን ነበር። መጽሐፍም ይህንን እንዲህ ሲል ግልፅ አድርጎልናል፡- “ነገር ግን በተሰደዱበት ምድር በሆዳቸው ፍሬ በልጆቻቸውና በምድራቸው ፍሬ አረጋጋቸው።. እግዚአብሔርም ፍጥረቱን ማረጋጋት ያውቃልና በልጆቻቸውና በምድር ፍሬ ልቡናቸውን ያረጋጋል" (35 መቃ.3፡7፣10)። በተጨማሪም መሲሕ ከልጅ ልጅ ተወልዶ እንደሚመጣ ስለ ተነገረና አለመውለድ ከዚህ በረከት መውጣት ተደርጎ ይታሰብ ስለ ነበረ ነው። በዚህ ረገድ ተጠቃሽዋ ሴትም ትዕማር ናት። ከይሁዳ ለመውለድ ያደረገችው ተጋድሎ ይህን የሚያስገነዝብ ነውና

# በታሪክ መጻሕፍት

በኋላ በእስራኤላውያን ታሪክ በንጉሥ ዳዊትና በንጉሥ ሰሎሞን ጊዜ ግን ስለ ጋብቻ ከቀድሞ ይልቅ ጥቂት ከፍ ብሎ እናገኘዋለን። ምንም እንኳን እነዚህ ነገሥታት አሁንም ኃይልን የምታሰጥ ጥምቀት ገና ስላልተሰጠች ድካም የነበረባቸው ቢኾንም፥ በጋብቻ ዙሪያ ላይ የሰጡት ትምህርት ግን በዘመነ አበው ከነበረው ይልቅ ከፍ ብሎ እናገኘዋለን። እግዚአብሔር አምላክም በዚህ ላይ ሲቀጣቸው እናገኘዋለን።የታሪክ መጻሕፍቱ ላይ ግን ምንም እንኳን በዘመኑ የነበሩት ሰዎች አብዛኞቹ ባይችሉትም ጋብቻ በአበው ከነበረው ደረጃ ጥቂት ከፍ ብሎ በአንድ ባልና በአንዲት ሚስት መካከል ብቻ እንዲከናወን ይፈለግ እንደ ነበረ አይተናል።

በጥበብ መጻሕፍት

እነዚህ የጥበብ መጻሕፍት፡ ቀድሞ ከነበረው ይልቅ አሁንም ጥቂት ከፍ ብሎ አንድ ባል ከአንዲት ሚስት ጋር ሊኖር ስለሚገባ አንድነት ይናገራሉ። ለምሳሌ የሚከተሉትን ኃይላተ ቃላት መመልከት ይቻላል፡- "ልባም ሴት ለባልዋ ዘውድ ናት፤ አሳፋሪ ሴት ግን በአጥንቱ ውስጥ እንደ ቅንቅን ናት” (ምሳ.12:14)

የጥበብ መጻሕፍት የጋብቻ ዓላማዎች ብለው የሚያቀርቧቸው ከላይ እንደ ተገለፀው፥ በትዳር ውስጥ ታማኝነት ሊኖር እንደሚገባው፣ የባልና ሚስት መኝታ ምን መምሰል እንዳለበት፣ ልጆችን መውለድና በአግባቡ አስተምሮ ማሳደግ ናቸው። እነዚህም የሕግና የታሪክ መጻሕፍት አንጻር የጋብቻ ትምህርት በመጠኑ ከፍ እንዳለ ማስተዋል እንችላለን።

# በመጻሕፍተ ነቢያት

በዘመነ ነቢያት እስራኤላውያን ጋብቻን እጅግ ከፍ ባለ መጠን የተረዱበት ዘመን ነው ማለት ይቻላል። በዚህ ጊዜ ነቢያቱ ጋብቻን በእስራኤል ዘሥጋና በእግዚአብሔር መካከል ላለው ኪዳን ትእምርት አድርገው አቅርበዉታል። በባልና በሚስት መካከል ያለው ፍቅር በእግዚአብሔርና በእስራኤላውያን መካከል ላለው ፍቅር ማሳያ አድርገው አስተምረውታል። ይህም ጋብቻን ጥልቀት ባለው መልኩ እንዲረዱት አድርጓቸዋል።

ነቢያቱ ጨምረውም ለትዳር አጋር አለመታመን \_ ለእግዚአብሔር እንዳለመታመን አድርገው አቅርበዉታል። አንዱ ባለ ትዳር ዝሙት ሲፈጽም እስራኤል ዘሥጋ በአልን ወይም ጣዖታትን እንዳመለኩ ተደርጎ እንዲታይ አድርገዉታል። ጋብቻ በእግዚአብሔርና በእስራኤል ዘሥጋ መካከል ላለው ፍቅር ትእምርት መኾኑ በግልፅ ማስተማር የተጀመረው በነቢያት ዘመን ነው።

ከዚህ ኹሉ ማጠቃለል የምንችለው፥ ጋብቻ መጀመሪያ ላይ ምን ያህል እየወደቀ እንደ ሔደና ከዚያም ቀስ በቀስ እያደገ እንደ መጣ፣ እስራኤልም ትርጕሙንና ለምን እንደ ተሰጣቸው በከፊልም ቢኾን ለማወቅ ብዙ ክፍላተ ዘመናት እንደ ወሰደባቸው ነው፡፡

# ምዕራፍ ሁለት

# ቅድመ ጋብቻ

# 2.1 ድንግልናን እስከጋብቻ ጠብቆ መቆየት

ጋብቻ በዋናነት አንዱ የድኅነት መንገድ ነው። ከተጠመቅንባት ቀን አንሥቶ ድንግልናችንን እንዳንጠብቅ የሚገፋፉን የተለያዩ ፈተናዎች ሊያጋጥሙ ይችላሉ። ከነዚህም ውስጥ የወጣትነት ፈተና አንዱ ነው። በዓሥራዎቹ ውስጥና ከዚያ በኋላ ባለው የተወሰነ የዕድሜ ክልል ውስጥ ያለው በብዙ ነገር ካለመብሰል ጋር ተዳምሮ ምስሎችን በቀላሉ ማየት በሚቻልበት፣ ሴቶች እንደ ሩካቤ ዕቃ በየሚድያው በሚቀርቡበት፣ ትዳር ሳይመሠርቱ ጓደኛን መያዝ እንደ ልሙድና ቅቡል ተደርጎ በሚቈጠርበት፣ የጓደኛ ተጽዕኖ ባየለበት በዚህ ዘመን፥ እስኪያገቡ ድረስ ከሴት ከወንድ ርቆ ንጽሕ ጠብቆ መቆየት እጅግ ትልቅ ተጋድሎን የሚጠይቅ ነው።

# 2.1.1 የድንግልና ትርጕም

ከሰው አኳያ ሲተረጎም ድንግል ማለት የተፈጥሮ ንጽሕናውን የጠበቀ፣ ንጽሐ ጠባዩ ያላደፈበት፣ እንደ መላእክት በንጽሕና የሚኖር ማለት ነው። ማኅተመ ሥጋውንና ማኀተመ ሕሊናውን መጠበቅ የቻለ ማለት ነው።

ቅዱስ ዮሐንስ አፈ ወርቅ ነገር ግን አማናዊት ድንግልና የነፍስ ድንግልና ናት” እንዳለው፣ ለዚህ ድንግልና መሠረቱ የሕሊና ድንግልና ሲኾን፥ ጥንቱን ለሰው ልጅ የተሰጠ አዳምና ሔዋንም በገነት ውስጥ ለሰባት ዓመታት ጠብቀውት የኖሩት ነው። ንጽሕና የሚባለውም ይህ የነፍስ ድንግልና ነው። ከዕሩቅ ብእሲ ወገን ይህን በፍጽምና መጠበቅ የቻለችው እመቤታችን ቅድስት ድንግል ማርያም ብቻ ናት። በሀሳብሽ ድንግል ነሽ በሥጋሽም ድንግል ነሽ ብለን መጸለያችን ለዚህ ነው።

ስለዚህ ከውድቀት በኋላ ከእመቤታችን ውጭ ያለው ሰው ኹሉ ንጽሕናን የሚኖረው በአንጻራዊነት ነው። ምንም የሥጋ ድንግልናውን ቢጠብቅ የሕሊናውን ድንግልና መጠበቅ በአንድ ጊዜ አይኾንለትምና። ይህም ቢኾን ግን ይህን አማናዊውን ድንግልና ንጽሕናን በብዙ ተጋድሎ የደረሱበት ቅዱሳን ቍጥር የላቸውም።

የድንግልና ሕይወት ኹለት ዓይነት ሲኾን እነርሱም ፍጹምና ጊዜያዊ የድንግልና ሕይወት ናቸው። ፍጹም የድንግልና ሕይወት የሚባለው ምርጫቸው እስከ ሕይወት ፍጻሜ ድረስ “ጋብቻ ርኵስ ነው" ብለው ሳይኾን የተሻለውን የሕይወት መንገድ መርጠው ራሳቸውን ለክርስቶስ አጭተው ንጽሕ ጠብቀው የሚኖሩት ነው። ጊዜያዊ የድንግልና ሕይወት የምንለው ደግሞ ዕድሜያቸው ደርሶ ጋብቻን ወይም ፍጹም የድንግልና ሕይወትን እስኪመርጡ ድረስ ያለው ነው።

ጊዜያዊ የድንግልና ሕይወት ማለታችንም ከሥጋ ድንግልና አንጻር ስንናገረው ነው እንጂ ከነፍስ ድንግልና አንጻርስ አይደለም። የነፍስ ድንግልና አግብተንም ቢኾን ልንጠብቀው የሚገባን ከመርዓዊ ክርስቶስ አንድ የሚያደርገን ነውና።

# 2.1.2 ድንግልናችንን ለምን እንጠብቃለን?

**ሀ፥ ከጋብቻ ውጭ ሩካቤ ማድረግ ከድኅነት ውጭ ስለሚያደርግ፥**

የድኅነት መንገዶች ኹለት ናቸው ብለናል የጋብቻና የድንግልና ሕይወት ከዚህ ውጭ ሌላ መንገድ የለም፤ ቢኖርም ወደ መንግሥተ ሰማያት የሚያደርስ አይደለም። ከጋብቻ በፊት ሩካቤ ማድረግም ከእነዚህ መንገዶች ውጭ ነው። የሕይወት ምርጫችን ጋብቻ ሲኾን እስከምናገባ ድረስ ድንግልናችንን ጠብቀን መቆየት የሚኖርብን እግዚአብሔርን ስለ መታዘዝና ስለ ድኅነታችን ብለን ነው።

አንድ ክርስቲያን ክርስቲያን ከኾነበት ጊዜ አንሥቶ ወደ መንግሥተ ሰማይ ጉዞ እያደረገ ነው። ይህን ጉዞ እንደ ምርጫው ሳያገባም አግብቶም ሊጓዘው ይችላል። አግብቶ ከኾነ የሚያርፍበት አስተማማኝ ቦታ ሕጋዊ ጋብቻው ነው። ከዚህ ውጭ ማረፍ ወይም ሩካቤ ማድረግ ደኀንነቱ ያልተጠበቀና ወንበዴ የተባለው ሰይጣን ያለበት ዋሻ ነው።

አንድ ወንድና አንዲት ሴት ክርስቲያኖች፥ የሕይወት ምርጫቸው ጋብቻ ከኾነ ቤተ ክርስቲያን ለእነርሱ የሚኾን ትምህርት አላት በሥርዓተ ተክሊል ተጋብተው የትዳር ሕይወታቸውን እንዴት የቅድስና መንገድ እንደሚያደርጉት ልትመራቸው ትችላለች። አንድ ወንድ ወይም አንዲት ሴት ክርስቲያን እንደዚሁ የሕይወት ምርጫቸው ድንግልና ከኾነም ቤተ ክርስቲያን ለእነርሱ የሚኾን ትምህርት አላት የድንግልና ሕይወታቸውን እንዴት የቅድስና ጉዞ ሊያደርጉት እንደሚችሉ ልትመራቸው ትችላለች። ከጋብቻም ከድንግልናም ውጪ ለሚኖሩ ሰዎች ግን ልታስተምረው የምትችለው ትምህርት የላትም። ንስሓ ገብተው ከኹለቱ መንገዶች ወደ አንዱ ካልተመለሱ በቀር ለእነርሱ የሚኾን ትምህርት የላትም። ከእነዚህ መንገዶች ውጪ ያለው መንገድ የሴሰኝነትና የአመንዝራነት መንገድ ስለ ኾነ በዚህ መንገድ ተጉዘው ድኅነታቸውን ይፈጽማሉ አትልም። ይልቅስ “ ሴሰኞችንና አመንዝሮችን ግን እግዚአብሔር ይፈርድባቸዋል” ትላለች እንጂ።

**ለ. ጋብቻ ምሥጢር ስለኾነ**

ጋብቻ ምሥጢር ነው የሚባልበት አንዱ ምክንያት በሚታይ አገልግሎት የማይታይ ጸጋ ስለምናገኝበት ነው። ከጋብቻ በፊት ሩካቤ ማድረግ ግን የጋብቻን ምሥጢርነት ከማቃለል ባለፈ ይህን ጸጋ እንዳንቀበል ያደርገናል። ምክነያቱም ምሥጢራተ ቤተ ክርስቲያንን መፈጸም የምትችለው ቤተ ክርስቲያን ብቻ ናት። ማንም በገዛ ራሱ ሥልጣንና ከቤተ ክርስቲያን ውጭ ሊያከናውናቸው አይችልም። ከእነዚህ ምሥጢራት አንዱ ደግሞ ምሥጢረ ተክሊል ነው። ስለዚህ እስክናገባ ድረስ ድንግልናችንን ጠብቀን መቆየት የሚኖርብን ጋብቻ ምሥጢር ስለሆነ ይህን እኛ መፈጸም ስለማንችል ነው።

ምሥጢር ለሚወዱት ብቻ የሚገለጥ ነው። ድንግልናም ለሚወዱት አጋር ብቻ በጊዜው ጊዜና ንጹሕ በኾነ መኝታ የሚገለጥ ነው። አንዳችን በአንዳችን ፊት ባለመተፋፈር መቆም የምንችለው በሥርዓተ ቤተ ክርስቲያን ስንጋባ ብቻ ነው።

ምሥጢረ ቍርባን ለሚገባው ሰው እንጂ ለማንም ሰው እንደማይሰጥ ኹሉ ጋብቻም ምሥጢር ስለ ኾነ በዚያ ውስጥ የሚደረገው ሩካቤ ለሚገባው ሰው እንጂ ለማንም የሚሰጥ አይደለም። ድንግልናን መጠበቅ የሚያስፈልግበት አንዱ ምክንያትም ይህ ነው።

ድኅነት ሊኾን የሚችለው ደግሞ በቅዱስ ሥጋውና በክቡር ደሙ ነው። ከጋብቻ በፊት ሩካቤ የምናደርግ ከኾነ ግን በዚህ አንድነት ውስጥ ሥጋውና ደሙ ስለማይኖር ወንድና ሴት አንድ አንኾንም።

**ሐ ለትዳር አጋራችን እንድንታመን ስለሚያደርግን፣**

ወደ ትዳር ስንገባ በጣም አስፈላጊው ነገር አንዱ ልምድ አልባ መኾን ነው ምንም እንኳን አንዳንድ ሰዎች የሩካቤ ፍላጎታቸውን ለመፈጸምና ድካመማቸውን በምክንያት ለመሸፈን ሲሉ እንደ ሥራ ልምድ አድርገው ቢቈጥሩትም ፡ እወነታው ግን እንደዚያ አይደለም። አንድ ኦርቶዶክሳዊ ወደ ትዳር ለመግባት የሩካቤ ልምድ ኢያስፈልገውም። ኹለታችንም ልምድ አልባ ስንኾን የትዳር አጋሮቻችንን ከሌሎች ጋር እናነጻጽራቸውምና። አንዳችን ለአንዳችን የሚኖረን ፍቅርም ንጹሕ እንዲኾን ያደርገዋል። የትዳር አጋሮቻችንን ማነጻጸር ከጀመርን፡ አስቀድሞ ከሌላ የለመድነውን ፍለጋ ታማኝ እንዳንኾን ሊገፋፋን ይችላል።

**መ. ጋብቻችንን በተገቢው ጊዜና ቦታ እንድንፈጽም፥**

ቅዱስ ጳውሎስ ስለ ዝሙት ጠንቅ ለእያንዳንዱ ለራሱ ሚስት ትኑረው ለእያንዳንዲቱ ደግሞ ለራስዋ ባል ይኑራት" ብሏል (1ኛ ቆሮ.72)። ይኸውም አንድ ሰው የዝሙት ጠንቅ ካለበት መፍትሔው ጋብቻ እንጂ ራሱ ዝሙት አይደለም ሲል ነው። የዝሙት ጠንቅ መፍትሔው ጋብቻ መኾኑን ካላመንንና ግድየለሾች ከኾንን ግን ድንግልናችንን ለመጠበቅ ብሎም ጋብቻችንን በተገቢው ጊዜና ቦታ ለመፈጸም መዘጋጀት ባለብን መንገድ ለመዘጋጀት እንበረታታም። ይልቁስ ተጨማሪ የዝሙት ሥራዎችን ለመፈጸም እንገፋፋለን እንጂ። በበደል ላይ በደል ለመፈጸም እንፋጠናለን።ድንግልናችንን ጠብቀን መቆየት ግንኙነታችን በተገቢ ቦታና ጊዜ እንድንፈጽመው ያደርገናል።

**ሠ. ከአንድ በላይ ማግባት ስለማንችል**

ፍትሐ ነገሥቱ እንደሚነግረን፤ ካልታጨች ድንግል ጋር የሰሰነ ሰው በቤተሰብ ፈቃድ የቱንም ያህል መልከ ጥፉና ድኻ ብትኾንም እርሷን ማግባት እንዳለበት ያዝዛል። በዚሁ መሠረት አንድ ሰው ድንግልናውን ሳይጠብቅ እንዲሁ ከአንዲቱ ወደ ሌላኛይቱ እየዞረ የሚሰስን ከኾነ ኹላቸውንም ሊያገባቸው ይገደዳል።ማለት ነው። ይህ ደግሞ በጭራሽ የማይኾን ነገር ነው። ስለዚህ እስከምናገባ ድረስ ድንግልናችንን ጠብቀን የምንቆይበት ሌላው ምክንያት ይህ ነው።

# 2.1.3 ድንግልናችንን እንዳንጠብቅ የሚያደርጉን አንዳንድ ምክንያቶች

**ሀ. ወላጆች**

ይህም ማለት ወላጆች ገና ከመጀመሪያውኑ እንሥተው ልጆቻቸው እንዴት ራሳቸውን መግዛት እንደሚችሉ እያስተማሩ ካላሳደጓቸው፡ ለዓቅመ አዳምና ለዓቅመ ሔዋን በደረሱ ጊዜም በቂ ምክክር ካላደረጉ፥ ልጆች ስለ ሩካቤ ያላቸው ዕውቀት ከደፈረሰ ምንጭ እንደሚቀዱ የታወቀ ነው። እነዚህ የደፈረሱ ምንጮች ጓደኞች ወይም ሚድያዎች ሊኾኑ ይችላሉ። ወላጆች ልጆቻቸውን አስቀድመው የሚሰሙትን፣ የሚያዩትን እና የሚመለከቱትን ከመምረጥ አኳያ ካላገዟቸውና ካልረዷቸው እነዚህ የሚጠቅሟቸውን ያህል ይጎዷቸዋል።

በሌላ መልኩ ደግሞ ከልክ በላይ ሲቈጣጠሯቸው፣ ልጆች አጋጣሚውን ሲያገኙ እንዲያምፁና ለዚያ ነገር እንዲጓጉ ብሎም እስኪ ልሞክረው እንዲሉ ያደርጋቸዋል።

**ለ. የብስለት ማነስ**

ከልጅነት ወጥተን ወደ ዓቅመ አዳምና ዓቅመ ሔዋን በምንጠጋበት ጊዜ በሰውነታችን አንዳንድ ለውጦችን እናያለን። ወንዶች ድምፃቸው ይጎረንናል፤ ፂም ማውጣት ይጀምራሉ፤ ሌሎች አንዳንድ ቀድሞ ያልነበሩ ነገሮችንም ያያሉ። ሴቶችም ከወር አበባ አንሥቶ የተለያዩ ለውጦችን ያያሉ።

በዚህ ስዓት ወንዶች ስለ ሴቶች ሴቶችም ስለ ወንዶች እንድናስብ እንኾናለን። በተለይ ከመጀመሪያዎቹ የዓሥራዎች ዕድሜ ይልቅ ወደ መጨረሻዎቹ ስንጠጋ ይህ እየበረታ ይሔዳል።

በሌላ መልኩ ደግሞ አሁን ላይ በኢንተርኔት የሚለቀቀው ምስለ ሩካቤ ፖርኖግራፊ በራሱ ትልቅ ኢንደስትሪ ነው። ይህ ኹሉ እንግዲህ አንድ ማኅበረሰብ በኹሉም ረገድ እንዲላሽቅ የሚያደርግ ነው። በዚህ የደነዘዘ ማኅበረሰብ ድንግልናን ስለ መጠበቅ ማሰብም ሲበዛ ቅንጦት ነው። ምክንያቱም በዚህ እንዲጠመዱ የሚደረጉ ሰዎች የስሜታቸው ባሪያ፣ ራስ ወዳድ፣ ትዕግሥት የለሽ፣ በሥራም ስልቹዎች ናቸው።

**ሐ . የጓደኛ ተጽዕኖ**

ሌላው ድንግልናችንን እንድናጣ የሚያደርገንና መልካሙን አመላችንን የሚያጠፋው የአቻዎቻችን አሉታዊ ተጽዕኖ ነው። ክቡር ዳዊት እንዳለው ከንጹሕ ጋር ንጹሕ ኾነህ ትገኛለህ፤ ከጠማማም ጋር ጠማማ ኾነህ ትገኛለህና ድግልናን ከሚያሳጡና በጓደኞቻችን ተጽዕኖ ልንለማመዳቸው ከምንችላቸው ክፉ አመሎች አንዱም ራስን በራስ ማጎሳቆል ነው።

**መ . ሆድ**

ገዳማውያን አበው ድንግልናችንን ጠብቀን ለመቆየት ቍጥጥር አናደርግባቸው ስለሚገቡን አንዳንድ ነገሮች ሲመክሩን፣ ቀዳሚው ሆድ ነው። ቅዱስ ዮሐንስ ዘሰዋስው ስለዚህ ሲናገርም

ጠግቦ መመገብ የዝሙት አባት ነው ይላል ።

ስለዚህ ወጣቶች እሰከምናገባ ድረስ ድንግልናችንን እንዳንጠብቅ ከሚያደርጉን ምክንያቶች አንዱ . ሆዳችን መኾኑን በመገንዘብ ጥንቃቄ ማድረግ ያሻል። በመጠኑ መብላት፤ በመጠኑ መጠጣት ያስፈልጋል።

**ሠ. ለጓደኝነት የሚጠይቁንን ላለማጣት በመፍራት**

ከጋብቻ በፊት የሚደረግ ሩካቤ ዝሙት ነውና ለዝሙት የሚጠይቁን ሰዎችም ዘማውያን እንጂ ሌላ ስም የላቸውም። ዘማውያን የእግዚአብሔርን መንግሥት እንደማይወርሱም መጽሐፍ አስረግጦ ይነግረናል፡ እንደዚህ ከኾነ ቆመን ላለመቅረት ስንል ከመንግሥተ ሰማያት ውጪ እንዳንሆን በፍጹም ለሩካቤ ጠይቀውን አይኾንም ስላልናቸው ትተውን ከሔዱ ጥንቱንም እውነተኛ ክርስቲያኖች ስላልኾኑ ነው ።እውነተኞች ከኾኑ እንዲያውም ከኃጢአት ስለ ጠበቅናቸው አመስግነውን ይጠብቃሉ፤ ዓላማቸው ፍቅር ነውና ፡፡

**ረ. የምንጋባ እስከ ኾንን ድረስ ሩካቤ ብንፈጽም ችግር የለውም በማለት**

የእግዚአብሔር አሳብ አንድና አንድ ነው። እንደምንጋባ ብናውቅ እንኳን እስካልተጋባን ድረስ ባልና ሚስት አይደለንም። ጋብቻ ያውም ኦርቶዶክሳዊ ጋብቻ የሚባለው ልክ እንደ ቃና ዘገሊላው ሰርግ ጌታችን እመቤታችንና ቅዱሳን ሲገኙበት ነው። ይኽውም በቤተ ክርስቲያን እስክ ተፈጸመ ድረስ ነው ማለት ነው። ቤተ ክርስቲያን እንድ እስካላደረገችን ድረስ አንድ በክህነት ያልተሾመ ሰው ታቦትን መንካት እንደማይችል ኹሉ፡ ወንድና ሴትም ቤተ ክርስቲያን ባልና ሚስት ናችሁ ብላ እንካልፈቀደችላቸው ድረስ በራሳቸው ተመርተው ሩካቤ መፈጸም አይችሉም።

**ሰ. የማይረባ መሥዋዕትነት**

አንዳንድ ጊዜ በተለያየ መንገድ ድንግልናችንን በገንዘብ እንድንሸጥ የሚያደርጉ ደላሎች ልንሰማና በዚህ ልንጠለፍ እንችላለን። በዚህ ደረጃ ባይኾንም ለምሳሌ አንዳንድ ሴቶች በውለታ ተይዘው ድንግልናቸውን አሳልፈው ለመስጠት ሊገደዱ ይችላሉ።

የዘለዓለም ሕይወታችንን በገንዘብ መደራደር፥ የይሁዳን ፍጻሜ ማስታወስ ተገቢ ነው። ይሁዳ ከተመኘው ገንዘብም ከዘለዓለም ሕይወትም ውጭ መኾኑን መገንዘብ ያስፈልጋል።

# 2.1.4 ድንግልናችንን ለመጠበቅ ምን እናድርግ

እንዲህ ከሦስቱ መጻሕፍተ መነኰሳት አንዱ በኾነው በፊልክስዮስ ውስጥ አባ ጴሜን እንዲህ ብሏል ፦ የሰይጣን ፆሮች 3 ናቸው። አንዲቱ ከሀጢአት አስቀድማ የምትሆን ነቅዓ ሐልዮ ናት። ኹለተኛዪቱም ቍርፅ ሓልዮ ናት። ሦስተኛዪቱም ነቢብ ናት። ነቅዓ ሓልዮን ቑርፅ ሐልዮ፡ ቍርፅ ሐልዮን ነቢብ፣ ነቢብን ገቢር ትከታላታለች።

**ሀ. ከነቅዓ ሐልዮ መጠበቅ ፡-**ሰይጣን አንድ ወጣት ንጽሕናውን እንዲያበላሽ ከፈለገ፡ አስቀድሞ ዐበይት ኃጢአቶችን አያሳስበውም። ዝሙትን አያሳስበውም። ከዚህ ይልቅ ከምንም በፊት የሚያደርገው ሕሊናው ነቅታ ነቅዕ ቀዳዳ አውጥታ ተሰንጥቃ እግዚአብሔርን እንዳታስታውስ፣ እንዳትጸልይ፣ የነፍስ አባትን እንዳትፈልግ፤ ቅዱሳት መጻሕፍትን እንዳታነብ፣ ከጌታዋ ጋር አንድ ከመኾን እንድትለይ ማድረግ ነው (1ኛ ቆሮ7 34) ። ወጣቱ እነዚህን ካደረገ፥ ሰይጣን ሊያኖራት የሚያስባት ክፉ ሕሊና ተለይታ ትጠፋለችና። ስለዚህ እነዚህን ከመተግበር እንዲዘናጋ ማድረግ የሰይጣን የመጀመሪያው ጦር ነው። እግዚአብሔር በጉብዝናህ ወራት ፈጣሪህን አስብ ያለው ለዚህ ነው ።

አንድ ወጣት ንጽሕናውን ያሳድፍ ዘንድ ሰይጣን በዙሪያው የሚያሰማችው ጩኸቶች ብዙ ናቸው። ይህን አለመስማት አንችልም፣ አለመስማት ባንችልም ትኩረታችንን እንዳይወስድ ማድረግ ግን እንችላለን።

ስለዚህ አንድ ወጣት እንደዚህ ዓይነት ድምፆች እየመጡ እንዳይጥሉት ቀላሉ መንገድ በዚህ ደረጃ ላይ እያለ የሰይጣንን ጦር በእግዚአብሔር ዕቃ ጦር በተዘክሮተ እግዚአብሔር፣ በቅዱሳት መጻሕፍት ንባብና በዕንባ መመለስ ነው። አንድ ወጣት ነቅዓ ሐልዮን የሚያመጣ አሳብ ሲመጣበት ከላይ በጠቀስናቸው ጥበቦች ለመቃወም ኹልጊዜ ዝግጁ መኾን አለበት።

**አባቶች ሰይጣነ ዝሙትን ለማራቅና ነቅዓ ሓልዮን ለመጠበቅ ከቅዱሳት መጻሕፍት፥ በተለይ የዮሐንስ ወንጌልን እንድናነብ ይመክራሉ።**

**ለ. ከሐልዮ ኃጢአት መጠበቅ**

ሰይጣን ነቅዓ ሐልዮን መጠበቅ ላልቻለ ወጣት በቀጣይ እርሱን የሚወጋበት ሑለተኛው ጦር ሐልዮ ኃጢአት ነው። የሐልዮ ኃጢአት ምን ትጎዳለች? እያለ እንዲያስብ ያደርገዋል። በሐልዮ ኃጢአት ያዝለዋል። ስለዚህ የተለያዩ ነገሮችን እንዲመለከት ያደርገዋል። ለምሳሌ ራስን በራስ ስለ ማጎሳቆል፣ ወይም ስለ ምስለ ሩካቤ፣ ወይም ስለሚያውቃት ሴት በዝሙት ሕሊና እንዲያስብ ያደርገዋል። ጓደኞቹ የተናገሩትን ነገር ወይም በመጽሔት ያነበበውን ወይም በተለያየ መንገድ ሲወራ የሰማውን ይህ ምን ያረክሰኛል እያለ በሕሊናው እንዲያመላልሰው ያደርገዋል።

እ**ንደዚህ በሚኾንበት ጊዜ በየትኛውም ቀን ቢሰግድ ፆሩ ይመለስለታል።**

የሐልዮ ኃጢአት በተነሣ ጊዜ ከክፉ የጎልማሳነት ምኞት ግን ሽሽ እንደ ተባለው፡ ለዚህ ከሚዳርጉን ነገሮች ቦታ፡ ኹኔታ መራቅ የመጀመሪያው እርምጃ ነው። ይህ አሳብ የእኔ አይደለም" ብሎ ለመሸሽም የሐልዮ ኃጢአት የምታመጣውን መከራ የሚነግረን መምህር ወይም አበ ነፍስ ማግኘት እጅግ አስፈላጊ ነው ከክፉ አሳብ መራቁ ብቻውን በቂ አይደለም። ክቡር ዳዊት “ ከክፉ ሽሽ መልካምንም አድርግ ይላልና ።

በሌላ መልኩ ደግሞ ተፈጥር ስለ ኾነ እነዚያ ስሜቶች ለምን መጡ ማለት ኣይቻልም። ስሜቶቹን ግን መቀደስ ስለሚቻል ከክፉ ሽሽቶ መልካም በማድረግ መቀደስ ይቻላል። እንደዚህ ዓይነት ስሜቶች ሲመጡብን ከመራቅ ባሻገር ወዲያው መንፈሳዊ ተግባር ማከናወንም አስፈላጊ ነው ጸሎት ሊኾን ይችላል፤ ስግደት ሊኾን ይችላል፤ መጽሐፍ ማንበብ ሊኾን ይችላል መንፈሳዊ አባት ጋር መደወል ሊኾን ይችላል።

የሐልዮ ኃጢአት በእኛ ላይ እንዲነግሥ ከሚያደርጉ ነገሮች አንዱ ለብቻና ሥራ ፈት መኾን ነው። ሥራ ፈትተን ለብቻችን ስንኾን ሰይጣን መጥቶ ያንን ኃጢአት በደንብ እንድናስብበት ተግብረው ተግበረው ይለናል።

**ሐ. ወደ ገቢር ከገባን ፈጥኖ ንስሓ መግባት**

አንድ ወጣት ሳያውቅ በስሕተት ዐውቆ በድፍረት ምናልባት ንጽሕናን መጠበቅ ባይችል ፈጥኖ ንስሓ መግባት ይጠበቅበታል። ደጋግሞ ይህን ኃጢአት እየሠራ ደጋግሞ ንስሓ ይግባ ማለት ሳይኾን፥ እንድ ጊዜ ከወደቀ በኋላ ድጋሚ ወደዚያ ላለመመለስ በንስሐ መመለስ አለበት። ዓቅመ ቢስ ሆኖ ምናልባት ደጋግሞ ቢወድቅ ደግሞ ደጋግሞ ንስሓ በመግባት መጽናት አለበት። እንዲህ ለማድረግም ከመምህር፣ ከመጻሕፍት ከካህን መራቅ አይገባም። እነዚህ የሚነግሩንን ለመስማት ሰምተን ለመደንግጥ፤ ደንግጠንም ለመነሣት ፈቃደኞች መኾን አለብን።

ወላጆችም ልጆቻችን እንደዚህ ባለ ኃጢአት ወድቀው ከተመለከትናቸው ንስሓ ይገቡ ዘንድ ልናዝንላቸው እንጂ ልናዝንባቸው አይገባንም። ካዘንንባቸው በኃጢአታቸው ይቀጥሉ ዘንድ እንደ ገፊ ምክንያት ይኾናል፤ ልምድ ስለ ሌላቸው ተስፋ ሊቈርጡና ወደ ከፋ በደል ሊገቡ ይችላሉ።

# 2.2 ኦርቶዶክሳዊ የትዳር አጋር አመራረጥ

ጽድቅን ማእከል ያደረገ ትዳር እንዲኖረን የምንፈልግ ከኾነ፥ የትዳር አጋር አመራረጣችን ላይ ብዙ መድከም ይኖርብናል። በዓላማችን መሠረት እዚህ ላይ የምናወጣው ጉልበት፣ እዚህ ላይ የምንጨነቀው ጭንቀት፣ እዚህ ላይ አስበን የምንወስነው ውሳኔ ወደ ትዳር ከገባን በኋላ የምናወጣውን ጉልበትና የምንጨነቀውን ጭንቀት ይቀንስልናል፤ የምንኖረው ሕይወት በእግዚአብሔር ዓይን የተስተካከለ እንዲኾን ያደርግልናል።

የትዳር አጋርን ስንመርጥም እጅግ ልንጠነቀቅ ይገባናል። የትዳር አጋርን ከተጋባን በኋላ መቀየር አንችልም፣ እስከ ወዲያኛው ድረስ አብረን የምንዘልቅ ነን እንጂ። ብንፋታም በእግዚአብሔር ዘንድ ዘማውያን ተደርገን እንቆጠራለን።

# 2.2.1 ፈቃደ እግዚአብሔርን መጠየቅ

ፈቃደ እግዚአብሔር ስንል እግዚአብሔር ወድዶና ፈቅዶ እንዲኾን የሚያደርገውንና የሚፈቅደውን ነው። በባሕርዩ ቸር፣ ደግና ሰውን ወዳጅ እንደ መኾኑም ፈቃዱን ለእኛ መግለጥ ይወድዳል።

ዋናው የእግዚአብሔር ፈቃድም ንዑድ ክቡር የሚኾን ጳውሎስ፡-

ሰዎች ኹሉ ሊድኑና እውነቱን ወደ ማወቅ ሊደርሱ በሚወድ በእግዚአብሔር በመድኃኒታችን ፊት መልካምና ደስ የሚያሰኝ ይህ ነው እንዳለው፣ የሰው ልጆች ኹሉ መዳንና የዘለዓለም ሕይወት ማግኘት ነው (1ኛ ጢሞ.2፡3-4)።

**ሀ. ጸሎት**

ሰው ብቻውን ይኾን ዘንድ መልካም አይደለም፤ የሚመቸውን ረዳት እንፍጠርለት የሚለውን ቃል ስንመለከት፥ አዳም ከገነት ውጭ በመሬት ለሚኖሩ ፍጥረታት ስም ካወጣላቸው በኋላ በገነት ውስጥ አብራው የምትኖር፡ እርሱን የምትመስል እንደ እርሱ ሰው የኾነችን ሰው ይፈልግ እንደ ነበር ቅዱስ ኤፍሬም ሶሪያዊ ይነግረናል (ዘፍ.2፡18)። እግዚአብሔርም ከጎኑ አንዲትን አጥንት ወስዶና ሴት አድርጎ የፈጠረለት ከዚህ በኋላ ነበር። ማለት፥ አዳም አስቀድሞ በልቡ እርሱን የምትመስል ረዳት ያገኝ ዘንድ በጎ ምኞትን ተመኝቶአል፤ እግዚአብሔርም በጎ ምኞቱን ወይም ጸሎቱን ሰምቶ በውስጡ የነበረችውን ግልፅ አድርጎ አምጥቶ አሳይቶታል።

**ለ.በምክረ ካህን መመራት**

ሌላው ከላይ ዕጮኛን ስንመርጥ የአበ ነፍስ ድርሻ እጅግ ወሳኝ መኾኑን ማስታወስ ያስፈልጋል። ወደ ነፍስ አባት መሔድ ያለብን የማግባት አሳቡ ገና እንደ መጣ እንጂ እኛ ራሳችን የወሰንነውን ውሳኔ እንዲያጸድቁልንና በሰርጋችን ቀን እንዲገኙልን ብቻ አይደለም፡፡ ቅዱስ አግናጥዮስ ምጥው ለአንበሳ እንዲህ ያለውን ቃል ማስታወስ ይገባል።ወንድና ሴት ጋብቻ ለመፈጸም ቢፈልጉ አንድነታቸው በጳጳሱ ይረጋገጣል። በዚህም ጋብቻው በሥጋቸው ፈቃድ ሳይኾን በእግዚአብሔር ፈቃድ የተመሠረተ ይኾናል።

ይህም ካህናት ወሳኝ ሚና እንዳላቸውና ማግባት ስንፈልግ ገና ኣሳቡ ከተፀነሰበት ጊዜ አንሥቶ አባቶች እንዲመሩንና በጸሎታቸው እንዲጠብቁን ማድረግ እንደሚገባ ከማስረዳት ባሻገር በቅዱስ ሥጋውና በክቡር ደሙ ሊያትሙንም እንደሚገባቸው የሚናገር ነው።

ካህናት አባቶቻችን ከጸሎቱ ባለፈ በልምድም ከእኛ እጅግ የተሻሉ ናቸው። የቱ ላይ የእግዚአብሔርን አሳብ ልንስተው እንደምንችል ያውቃሉ። የቱ ላይ ሰይጣን ሊያታልለን እንደሚችል ያውቃሉ፡፡ የቱ ላይ የእኛ ምኞት ሊያደናቅፈን እንደሚችል ያውቃሉና።

**B.የወላጆች ድርሻ**

አሁን ባለው ነባራዊ ኹኔታ ስንመለከተው፥ ኹሉም ባይኾኑም ብዙ ወላጆች ስለ ልጆቻቸው ሲያስቡ መጀመሪያ ልጆቻቸው ትምህርት እንዲጨርሱ፣ ከፍተኛ ትምህርት ተቋም ውስጥ ገብተው የመጀመሪያ ዲግሪያቸውን፥ ቢቻል ኹለተኛ ሦስተኛ ዲግሪያቸውን እንዲይዙ፣ ከዚያ ገንዘብ እንዲያጠራቅሙ፣ እንዲገዙ፣ በመጨረሻም እንዲያገቡ ነው የሚያማክሯቸው። እነዚህ ወላዶች ቅድሚያ የሚሰጧቸው ነገሮች ትምህርት ሀብትና የመሳሰሉት ነገሮች ናቸው

በርግጥ እነዚህ አስፈላጊ ናቸው። ቤታችንን በኋላ በአግባቡ ማስተዳደር ይገባልና። መረሳት የሌለበት ነገር ግን ጋብቻ የተሰጠበትን ዋና ዓላማ ነው። ጋብቻ ድኅነታችንን እንድንፈጽምበት ነው።

የወላጆች ኃላፊነት ገና ከመጀመሪያው አንሥቶ እየተገነባ የሚመጣ እንጂ ልጆቻቸው ሊያገቡ ሲሉ ብቻ መኾን የለበትም። ስለዚህ ወላጆች ከመነሻው አንሥተው ልጆቻቸውን ንጽሕናን ስለ መጠበቅ መንፈሳዊ ትጥቅን ሊያስታጥቋቸው ይገባል።

# 2.2.2 ለምን ማግባት እንደምንፈልግ በውል መረዳት

ፍትሐ ነገሥቱ አንደሚነግረንም ስለ ዝሙት ጣዕም የሚጋቡ አሉ፤ የሚያገቡት ይህን አስበው ስለ ኾነም ልጅን ወደ ማግኘት አይመለከቱም፤ ፅንስ እንዳይፈጠር ብለውም የወሊድ መቈጣጠሪያ ይጠቀማሉ። ድኻ ብትኾንም በደም ግባት ተስበው የሚያገቡ አሉ። ስለ ሀብት ብለው ስለ ገንዘብ ፍቅር የሚያገቡ አለ። ክብርንና ዝናን ተመልከተው አብረው ለመኖር የሚያገቡ አሉ። ሌላ ሰው እንዳይቀድማቸው ብለው በመልክ ተስበው የሚያገቡ አለ። እናቱ ከማረፏ በፊት ለአንድ ሰዓትም ቢኾን ተደስታ ትሙት ብለው የሚያገቡ አሉ። ሌላውን ለማሳዘን ሲሉ የሚያገቡ አሉ። ብዙ ገንዘብ ስላላቸው የሚወርሳቸው ልጅ ፈልገው የሚያግቡ አለ።

እነዚህ ኹሉ ግን የማኅበረሰብ እይታዎችና የአጭር ጊዜ ዓላማን ያነገቡ ወይም ደግሞ ስሜታችን የሚመራቸው እንጂ አምላካዊ እይታዎችና ዘለዓለማዊ ሕይወትን ታሳቢ ያደረጉ መንፈሳዊ ተግባራት አይደሉም። ማግባት ያለብን ማግባት ካለብንና እንደ እግዚአብሔር አሳብ በዚያ ለመዳን እንጂ ልማዳዊ በኾነ መንገድ መኾን የለበትም።

**መዳንን አስበን ለማግባት ካላሰብን ለማግባት ብቁዎች አይደለንምና ረጋ እንበል። እኛ ብቁዎች ካልኾንን ብቁ የትዳር አጋርን እንኳን ብናገኝ የእኛ ብቁ አለመኾን ለትዳሩ ዕንቅፋት ሊኾን ይችላል።**

# 2.2.3 ትዳር ለሚፈልገው ኃላፊነት መዘጋጀት

**ሀ. መንፈሳዊ ብስለት**

የእኛ የኦርቶዶክሳውያን እይታ እንዲሁ በተለምዶ ከሚያገቡ፡ ከአሕዛብ በአጠቃላይ የሰው ሕይወት ማለት መወለድ፣ ማደግ፣ ማግባትና መሞት እንደ ኾነ አድርገው ከሚያስቡ ሰዎች አተያይ የተለየ ነው። ጋብቻ ምሥጢር ነውና። በሮማ ካቶሊክ በፕሮቴስታንት፡ በእስልምናና በሥነ ልቡና ባለሙያዎች ዘንድ ስለ ጋብቻ ከሚነገረው የተለየ አተያይ አለን። ስለዚህ ወጣቶች ለማግባት ስናቅድ ኦርቶዶክሳዊ የኾነ ምዘናና እይታ ይዘን መኾን ይገባል። የሰው ልጅ ሥነ ልቡናዊ፣ ማኅበራዊ ወይም ቁስ አካላዊ ብቻ ሳይኾን ከዚያም በላይ ክቡርና ሰማያዊ ማንነት ያለው ነውና።

**ለ.ሥነ ልቡናዊ ብስለት**

የዚህን ዓለም ውጣ ውረዶችን መከራዎችን ችግሮችን ማጣታን ማግኘትን ደስታን ኃዘንን፣ በአጠቃላይ ውስብስብ ነገሮችን ኦርቶዶክሳዊ በሆነ ዓይን መረዳትና መፍትሔ መስጠት መቻልን የሚያሳይ ነው። የትዳር ምንነትን አውቆ የትዳር አጋርን የመቀበል ብስለትን የሚያመለክት ነው። ይህን ተረድተን በአእምሮ ነጥረን የምንወጣበት ነው።

**ሐ. አካላዊ ብስለት**

ይህም ለአካለ መጠን መድረስን የሚያመለክት ሲኾን በፍትሐ ነገሥቱም :የወንዶች የአካለ መጠን ፍጻሜ ሃያ ዓመት ያም ባይኾን ሃያ አምስት ዓመት ነው። የሴቶችም አስራ ሁለት ዓመት ያም ባይኾን ዓሥራ አምስት ዓመት ነው ተብሎ ተደንግጎአል።

ይህ ምናልባት በዚህ ዘመን የልጅነት ዕድሜ ነው ተብሎ ሊታሰብ ይችላል። ብዙዎቻችን በተለይም ሴት እኅቶቻችን በዚህ ጊዜ የአንደኛና የኹለተኛ ደረጃ ትምህርት ተማሪዎች ናቸውና። ዋናው ነጥብ ግን መነሻ መኾኑ ነው እንጂ ኹሉም ሰው በዚህ የዕድሜ ክልል ውስጥ ግድ ያግባ ማለት አይደለም።

የወንዱ ዕድሜ ከሴቷ ዕድሜ ከፍ ያለበት ምክንያት ግን ሴቷ ከወንድ ይልቅ በብዙ ነገሮች ቀድማ ስለምትበስል ነው። የዓሥራ ስምንት ዓመት ሴትና የዓሥራ ስምንት ዓመት ወንድ እኩል ሥነ ልቡናዊና ስሜታዊ ብስለት የላቸውም፤ ተፈጥሮ ነው።

**መ. የስሜት ብስለት**

ስሜት እንደ ስሙ ስሜት ነው። ተለዋዋጭና አሳሳችም ነው። የረሃብ ስሜት ምግብ ስንበላ እንደሚጠፋው የስሜት ፍቅርም አንዳች የጓጓውን ነገር ካገኘ በኋላ ኣይኖርም። በተለይ ይህ በዓሥራዎቹ ዕድሜ ውስጥ ጎልቶ የሚታይ ነው . ስለዚህ ይህ ስሜት ገፋፍቶን የምንገባ ከኾነ በትዳር ውስጥ መቆየትን አንፈልግም። ሌላ በስሜት ሊማርከን የሚችል ሲመጣ መሔድን ልንፈልግ አንችላለን። ዓላማ መር ሕይወት እንድንመራና ለእግዚአብሔር ቦታ እንድንሰጥ አያደርገንም። ስሜት ቶሎ ከፍ ብሎ ፈጥኖ ዝቅ የማለት ጠባይ ስላለው መሰለቻቸትን ያስከትላል። ስሜት ምቾትን ስለሚሻ መከራን ማለፍ አይፈልግም። ከኹለቱም አንዳቸው ቢያኮርፉ በስሜት ያልበሰለው ሰው ጥሎ መሔድን ይመርጣል።

**ሠ. ኢኮኖምያዊ ብስለት**

ጋብቻ የሚያስፈልጉት ቁሳዊ ነገሮች አሉት። በትንሽ እንኳን ቀለበት ያስፈልጋል። ቢቻል የራስ፡ ካልኾነም ተከራይተን የምንኖረው ቤት ይፈልጋል። ማዕድ ቤት ዕቃዎች ሶፋ ወይም ወንበር፣ ቴሌቪዥን፣ ቁም ሳጥን፣ አልጋ የመሳሰለ ኹሉ ይፈልጋል። የገጠር ኗሪዎች እንኳን ብንኾን አስቤዛ ያስፈልገናል። እነዚህ በተኣምር የምናገኛቸው ሳይኾኑ በገንዘብ የሚገዙ ናቸው።

እነዚህን አንድ ጊዜ ካሟላን በኋላ ደግሞ ልዩ ልዩ የቀን፣ የሳምንት፣ የወር የዓመት ወጪ አለ። ዓሥራት ማውጣት፣ ምጽዋት መስጠት፣ ወላጆቻችንን አንደ ዓቅማችን መርዳት አለ። ይህን እንዲሁ በምትሐት ልናሟላው አንችልም። ይህን እንዴት ልናሟላው እንደምንችል በሚገባ ማሰብን ይጠይቃል። "ፍቅር ካለ ተብሎ እንዲሁ የምንገባበት አይደለም። ሩካቤ ምግብና መጠጥ አይኾንም። የትዳር ሕይወት ከማግባታችን በፊት እንደምናስበው ቀላል አይደለም። ስንሰክን መራር እውነታዎች ጋር እንፋጠጣለን። እንዲህ ብለው ገብተው ልጆቻቸውን ወደ ጎዳና አውጥተው የበተኑ ብዙ ናቸው።

# 2.2.4 ኃሰሳ

ኃሠሣ ማለት በውስጡ ወደ ጋብቻ የሚያደርስ ዓላማን የያዘና ለዚህ ዓላማ እውን መኾን በተገቢ መንገድ ግንኙነት መመሥረት ማለት ነው። ኃሠሣ ላይ ምናልባት ብዙ ሰዎችን ልናስብ እንችላለን፤ መተጫጨት ላይ ግን እንደ ቀድሞ ብዙ ሰዎችን ሳይኾን አንድን ሰው ብቻ ነው የምናስበው። ስለዚህ የተለያዩ እንደ ኾኑ በማስታወስ ኃሠሣ ስናደርግ ልናውቃቸው የሚገቡን አንዳንድ ነጥቦች እንደሚከተለው ቀርበዋል፡

**ሀ. ኦርቶዶክሳውያን ወደሚገኙባቸው ስፍራዎች መሔድ**

ኦርቶዶክሳዊ የትዳር አጋርን ስንፈልግም የት መሔድ እንዳለብን ማወቅ አለብን። ኦርቶዶክሳዊ የትዳር አጋርን በምሽት ክበቦች፣ ወይም በመዝናኛ ስፍራዎች ወይም ይህን በመሰሉ የዓለም ቦታዎችን አናገኝም። እምነታችንን፣ ዓላማችንን፣ ራእያችንንና የመኖራችንን ዓላማ የሚጋራን ሰው የምናገኘው በቤተ ክርስቲያን ነው።

**ለ.በጓደኝነት መጀመር**

ከላይ እንደ ተናገርነው ኃሠሣ መተጫጨት ስላልኾነ፥ መጀመሪያ ላይ ግንኙነት ስንጀምር በጓደኝነት እንጂ ጋብቻን በተመለከተ ውይይት መኾን የለበትም፡፡ ሌሎች ነገሮችን እያነሣን ማውራት እንችላለን፡፡ እንደየፍላጎታችን የምናወራው ነገር ቢለያይም፤ ለምሳሌ ስለ ወቅታዊ የቤተ ክርስቲያን ጉዳይ፣ ስለ መንፈሳዊ ሕይወት፣ ስለ አገልግሎት፣ ስለ ሥራ ኹኔታ ሊኾን ይችላል። ይኸውም ከላይ እንደ ተናገርነው ግንኙነቱ ጤናማና ኦርቶዶክሳዊ መኾን አለመኾኑን መለየት ስለሚያስፈልግ ነው። ከኹለት አላስፈላጊ ነገሮችም ይጠብቀናል፤ ባልተፈለገ ስሜት ውስጥ እንዳንወድቅ ወይም ደግሞ በታቃራኒው ከልክ በላይ በመጠንቀቅ እንድንተፋፈርና መነጋገር ያለብንን እንዳናወራ ያደርገናል።

**ሐ. መጠየቅ**

በጓደኝነት የጀመርነው ጅማሬ ጤናማ መኾኑን ካጣራን በኋላ አግባብ ሥርዓት ባለው መልኩ ጥያቄ ወደ ማቅረብ መሸጋገር ይኖርብናል። የጀመርነው ጓደኝነት ጤናማ መኾኑን የምናውቀውስ እንዴት ነው

በጸሎት በዚህ ጉዟችን ኹሉ አንተ አምላኬ ነህና ፈቃድህን ለማድረግ አስተምረኝ፣ ቅዱስ መንፈስህም በጽድቅ ምድር ይምራኝ እያልን እግዚአብሔር እንዲመራን መጠየቅ ማቋረጥ የለብንም ። ፈቃዱ ሲኾን ውስጣችን ሰላም፣ ጸጥታ፣ ምቾት ይሰሟል።

በቅዱሳት መጻሕፍት የእግዚአብሔር አሳብና መዳን የሚገኝበት ዕውቀት በእነዚህ የተጻፈ ስለ ኾነ ግንኙነታችንን ከዚሁ አንጻር መመዘን እንችላለን። ከሌሎች ሰዎች ልምድ ቅዱሳን በምን መንገድ እንደ ሔዱ፡ ኃጥአንም በምን እንደ ተጓዙና ኹለቱም ምን እንዳጋጠማቸው የእኛም ከዚሁ አንጻር ምን እንደሚመስል ማወቅ እንችላለን፡፡

**መ. የእሺታ መልስ ካገኘን ግንኙነቱን ማጥበቅና ማየት ያለብንን ነገር ማየት**

ከጠየቅን በኋላ መልሱ እሺ ወይም አይኾንም ሊኾን ይችላል። ዋናው መረዳት የሚኖርብን ነገር፥ እግዚአብሔርን በጸሎት ጠይቀን ስለ ጀመርንና በእኛ ዓቅም መኾን ያለበትን ነገር እያከናወንን እስከ ኾንን ድረስ የማይኾነን ሰው እሺ አይለንም፡፡ ስለዚህም መልሱ አይኾንም ቢኾን በዚህ ጊዜ መደናገጥ አያስፈልግም፡፡ ወደ ድኅነት ከማያደርሰን ነገር እንደ ተጣበቅን ነው መረዳት የሚኖርብን፡፡

**ሠ.ኃሠሣውን ወደ ዕጮኝነት ማሳደግ**

የኃሠሣው ጊዜ አንድ ደረጃ ላይ ሲደርስ ወደሚቀጥለው ደረጃ ማደግ አለበት። ይህን ስናደርግ ግን በየግላችን ከአበ ነፍሳችን ጋር እየተገናኘን ቢኾን መልካም ነው፡፡ ምክንያቱም ምን ማየት እንዳለብን፣ እንዴት ማየት እንዳለብን ሊመክሩን ይችላሉና። መቼ ወደዚህ ማደግ እንዳለበትም ይጠቁሙናልና።

ኃሠሣን ወደ ዕጮኝነት ማሳደግ ማለትም ወደ ቤተ ሰብ በአግባቡ ሽማግሌ ልኮ ግንኙነቱን ይፋ ማድረግ ማለት ነው።

**ረ.የተሳሳቱ የትዳር አጋር አመራረጥ መንገዶች**

መርሳት የሌለብን ነገሮች ግን አንዳንድ የተሳሳቱ የትዳር አጋር መንገዶች መኖራቸውን ነው፡፡ ለምሳሌ ወላጆቻችን ልጄን ለልጅህ ተባብለው ቃል በመጋባታቸው ቃላቸውን ለማስጠበቅ የሚደረግ አመራረጥ አለ። እንደዚህ ማድረግ ግን አይገባም፣ ሳይወዱ ገብተው ኪዳናቸውን ቢያፈርሱ ዕዳው የወላጆት ነውና፡፡

አንዳንድ ሰዎች ደግሞ በቸገረን ጊዜ የተለያየ እርዳታ ስላደረጉልን ለዚያ እንደ ውለታ ሊያጋቡን ሊፈልጉ ይችላሉ። በሌላ ጊዜ ደግሞ ምናልባት ጥያቄው በምንወዳቸው ሰዎች በኩል ሊቀርብና እኛም እነርሱን ላለማሳፈር ብለን እሺ ልንል እንችላለን፡፡

እኔም በሃይማኖቴ አንቺም በሃይማኖትሽ በሚል የሞኝ ጨዋታ ይዘንም በሃይማኖት አንድ ሳንኾን ግንኙነት ልንጀምር እንችላለን፡፡ ከማያምኑ ጋር የሚደረግ ጋብቻ ክርስቲያናዊ ጋብቻ አይደለም፡፡

ከኹሉም ዓይነት መናፍቃን ጋር መጋባት ወይም ወንዶችና ሴቶች ልጆቻችንን ለእነርሱ መስጠት አይገባም፤ እነርሱ ክርስቲያን እንዲኾኑ ከፈቀዱ ማግባት ይገባል እንጂ በሚል በግልፅ ተከልክሏል።

ፍትሐ ነገሥቱም በግልፅ እንዲህ ብሏል፡

ያመነች ሴት ያላመነውን ወንድ ብታገባ ከምእመናን ትለይ። ከእርሱ ተለይታ ንስሓ ብትገባ ክሕደቱ እንደ ተመለሰ ሰው ይቀበሏት። በንስሓ በሥርዓት ከነጻች በኋላ ከምእመናን ጋር ትቀላቀል። ሥጋውንና ደሙን ያቀብሏት።

# 2.3 የእጮኝነት ጊዜ

የእጮኝነት ጊዜ የሚባለው እሺ ከተባባልንበት ጊዜ አንሥቶ ያለው ነው።ብዙዎቻችንም ግንኙታችንን ወደ ዕጮኝነት ስናሳድግ የትዳር ሕይወታችን እጅግ ስኬታማና እንከን የለሽ አድርገን ልንሥለው እንችላለን። ትዳር በተለይም ኦርቶዶክሳዊ ትዳር ግን እንደዚያ አይደለም። በወጣትነት ዕድሜያችን ላይ ኾነን በልምድም በዕውቀትም የተገደብን ስለምንኾን በስሜት ተወስደን ዋናውን ዓላማ ማእክል ያላደረገ አሳብ ላይ ልናተኩር እንችላለን። ለዚህ እንደ አንድ ማሳያ የሚኾነውም ለምሳሌ ብዙዎቻችን በዕጮኝነት ጊዜያችን አብዛኛው ጊዜ አብዛኛው ጉልበትና ገንዘብ የሚወጣው ስለ ሰርግ ቀን በማሰብ ነው። በርግጥ እንዲህ እንድንኾን የሚያደርጉ ብዙ ተፅዕኖዎች አሉ።

የማጨት ዓላማው ግን ለትንሿ ቤተ ክርስቲያን ለቤተ ሰብ ሕይወት ጽኑ መሠረት መጣል ስለ ኾነ እንደ ኦርቶዶክሳውያን በዕጮኝነት ጊዜያችን ስለሚከተሉት ነጥቦችና ተያያዥ ጉዳዮች ብንነጋገር ትዳራችንን ውጤታማ ያደርገዋል።

# 2.3.1 ስለ ጋብቻ ምንነትና ዋና ዓላማ መወያየት

ከዚህ በፊት እንዳየነው፥ ጋብቻ የሰው ልጅ ከመውደቁ የተነሣ ድኅነቱን እንዲፈጽምበት የተሰጠው ድጋፍ እንደ ኾነ፣ በጌታችን በኢየሱስ ክርስቶስ እስክንጠቀለል ድረስ መንፈሳዊ አንድነት በኦርቶዶክሳዊ ጋብቻ ውስጥ እንድንለማመደው ለማድረግ እንደ ኾነ፣ ለእውነተኞቹ የቤተ ክርስቲያን አባላት ብዛትና ጥራት እድገትና መሻሻል የተሰጠ እንደ ኾነ መገንዘብ ያስፈልጋል።

መገንዘብ ብቻ ሳይኾን ይህን ዓላማ ከማሳካት አንጻር ስለ ምሥጢራት ምንነትና እኛ እንዴት ልናከናውናቸው እንደምናስብ፣ ስለ ትንሿ ቤተ ክርስቲያን አገልግሎቶች ጸሎት፣ፆም፣ትምህርት፣ በትንሿ ቤተ ክርስቲያን ውስጥ ሊያጋጥመን ስለሚችሉ ተግዳሮቶችና ፈተናዎች እንደዚሁም እንዴት አድርገን ልናልፋቸው እንደምንችል፣ ስለ ሕፃናት አስተዳደግና እነዚህን ስለ መሳሰሉ ርእሰ ጉዳዮች ልንነጋገር፣ ወደ ተቀራረበ አሳብም ልንመጣ ያስፈልጋል። ለምን ማግባትና መጋባት እንደምንፈልግ በግልፅ መነጋገር ብሎም እምነታችንን ወደዚህ ማምጣት ያስፈልጋል። ይህን ዓላማ ያላደረገ ትዳር፤ ጥቂት ፈተና፣ ጥቂት መከራ፣ ጥቂት ቁንጥጫ፣ ጥቂት ተስፋ የሚያስቈርጥ ነገር ሲገጥመው በአሸዋ ላይ የቆመ ስለ ኾነ ትዳሩን ሊያፈርስ ይችላልና።

ጋብቻ ስለ ፍቅር የምንማርበት፣ ፍቅርን የምንኖርበት፣ የክርስቶስን ፍቅር የምንረዳበት ነው። ሙሽራው ክርስቶስ ሙሽሪት ቤተ ክርስቲያንን የወደዳት ራስ ወዳድነት የሌለበትና ቅድመ ኹኔታ የሌለበት ፍቅር ነው።

# 2.3.2 መንፈሳዊ ተግባራትን በጋራ መለማመድ

ግንኙነታችንን ወደ ዕጮኝነት ካሳደግንበት ጊዜ ጀምሮ ልንረሳው የማይገባን ነገር ቢኖር

አንደኛ፡ እንደ ዕጮኛሞች አለመጸለይን

ኹለተኛ፥ ወደ ቤተ ክርስቲያን አለመሔድን

ሦስተኛ፥ ንስሓ አለመግባትን እንዳንለማመድ

›ጅግ በጣም ጥንቃቄ ልናደርግባቸው የሚገቡን ወሳኝ ነጥቦች ናቸው። እነዚህን ከዚህ ጊዜ አንሥቶ በትንሹ ካልተለማመድናቸው ስንጋባ በሰበብ በአስባቡ እንዳንጸልይ ያደርገናል፤ አንዱ ቢደክም ሌላውም አብሮ እንዲዝል ያደርገዋል።

# 2.3.3 በጋብቻ ውስጥ ሊያጋጥሙን ስለሚችሉ ተግዳሮቶችና ልንወስዳቸው ስለምንችል መፍትሔዎች መነጋገር

ሰዎች ኹላችን አንድ ዓይነት ሰዎች አይደለንም። ግንዛቤያችን፣ ልምዳችን፡ ብስለታችን ኹልጊዜ እኩል አይኾንም። ትናንት ትክክል ነው ብለን የሠራነው ሥራ ዛሬ ትክክል ላይኾን ይችላል። ከዚህ የተነሣ ይህ በራሱ ችግር ባይኾንም እንደሚመጣ ቀድመን ካላወቅነውና አያያዙን ካላስተካከልን ትዳራችንን ሊፈትነው ይችላል። የጋብቻን ኦርቶዶክሳዊ ዓላማ ያልዘነጉ ጥንዶች ከወዲሁ የሚያጋጥማቸውን ተግዳሮት በአንድነት እንዴት መፍታት እንዳለባቸው ይነጋገራሉ ።

በዕጮኝነት ጊዜያችን ከተጋባን በኋላ እስከ ተወሰኑ ወራት ድረስ፣ በመጀመሪያው ዓመታችን፣ በአምስተኛውና በዓሥረኛው ዓመታችን ምን ምን ፈተናዎች እንደሚገጥሙን ልምድና ዕውቀት ካላቸው ባለትዳሮች ብንጠይቅ በኋላ በእኛ ላይ ሲደርሱ ግራ አንጋባም። ትዳራችን ዓላማውን አይስትም።

በየዓመቱ በትዳራችን የሚኖረው ፈተና ልዩ ልዩ ነው። ታዲያ እነዚህ በትዳር ሕይወታችን የሚያጋጥሙንን ተግዳሮቶች ቀድመን እንደሚመጡ ካልጠበቅናቸው ሲደርሱብን ወደ መፍትሔው ካላመራን ትዳራችንን ችግር ውስጥ ሊከቱት ይችላሉ። ስለዚህ በዕጮኝነት ጊዜያችን እንደዚህ ያሉ ነገሮችን እያነሣን ልናወራና እንዴት እንደምንፈታቸው ልንወያይ እንችላለን።

# 2.3.4 ተግባቦትን መለማመድ

የመግባባት ችሎታን በተወሰነ መልኩ ከወላጆቻችን ልንወርሰው እንችላለን። እኛ ግን ከመጋባታችን በፊት ትዳራችንን በሚገነባና በሚያጠብቅ መልኩ መግባባትን ልንለማመድ ያስፈልጋል። ይህ በተለይ በመካከላችን ፈተናና አለመስማማት ሲያጋጥመን በቀላሉ በመነጋገር እንድንፈታው ያደርገናል።

ተግባቦትን ውጤታማ ከሚያደርጉ ነገሮች አንዱ ማድመጥ መቻልን ነው። ማድመጥ ማለት ለጊዜው ለትዳራችን ስንል፣ ችግሩን ለመፍታት ስንል የራሳችንን አሳብ የእኛን ስሜትና አጀንዳ ማቆየትና የትዳር አጋራችንን ለመስማት መዘጋጀት ማለት ነው። ማድመጥ ማለት መጋጨትን እንድንቀንስና አንድነታችን እንድናጠናክር የሚያደርግ መንገድ ነው። ስለዚህ አንዳችን ስንናገር ሌላኛችን ለማድመጥና ለመረዳት፣ ስንጨርስ ደግሞ ሌላው ሲናገር ለማድመጥና ለመረዳት ዝግጁ መኾንን ይጠይቃል።

# 2.3.5 የዕጮኝነት ጊዜ ፈተናዎች

የዕጮኝነት ጊዜ ከኃሠሣ ጊዜ የበለጠ የምንቀራረብበትና ስለ ወደ ፊቱ የትዳር ሕይወታችን በጥልቀት የምንነጋገርበት ጊዜ ስለ ኾነ ካልተጠነቀቅን በቀር የራሱ የኾኑ ፈተናዎች አሉት። እነዚህ ውስጣዊና ውጫዊ ፈተናዎች በምክረ ካህን ሥር ኾነን ልንቋቋማቸው ይገባናል።

ውስጣዊ ፈተናዎች ከሚባሉት አንዱ ፍትወተ ሥጋ ነው። ይህንን ስሜታችንን ሊፈታተኑ ወደሚችሉ፣ ግልፅ ወዳልኾኑ ወይም ጨለማ ወደ ኾኑ ቦታዎች ባለመሔድ ልንቋቋመው እንችላለን። በአንጻሩ የምንገናኝበትን ሰዓት መቀየር፣ ወደ ሙዝየም ወይም የዱር እንስሳት ወደሚጠበቁበት ቦታዎች፣ ወደ ታሪካዊ ቦታዎች ልንሔድ፣ መንፈሳዊ ጉዞዎችንም አብረን ልንጓዝ እንችላለን። ጸጥታና እርጋታ ወደ ሰፈነባቸው ለመወያየትም አመቺ ወደ ኾኑ ቦታዎች መሔድ እንችላለን። የፈተናውንም ጊዜ ማሳጠር ማለትም ፈተናው እያየለ ከመጣ ኹለት ወድዶ ስለማይኾን ቶሎ ወስነን ወደ ጋብቻ መሔድም አንዱ መፍትሔ ነው። ይህ ካልኾነ ግን እንደ ተባለው ሰዓቱንና ቦታውን ማስተካከል ይገባል። ከምክረ ካህንም በፍጹም መራቅ የለብንም። አበ ነፍሳችን እየመከሩና እያስተማሩ እንዲጠብቁን መፍቀድና ቁርጠኛ መኾን ያስፈልጋል።

ይህን ባለማድረግ እንዲሁ ቸል ብለን ወደ አላስፈላጊ ንክኪዎች ከሔድን ግን ፍጻሜው አያምርም። "በመሳሳም ፅንስ ሊፈጠር ይችላል" እንዳለችው ልጅ ሊገጥመን ይችላል። የጊዜውን ስሜት ተከትለን ገደል እንዳንገባና እንድ ኹለት እያልን በፍጹም ወዳላሰብነው ነገር ውስጥ እንዳንገባ ልንቈጣጠረው በምንችለው ደረጃ ላይ መቆየቱ መልካም ነው።

የፅጮኝነት ጊዜ ማጠርም ኾነ መርዘም የለበትም። ከሚገባው በላይ ሲያጥር በዕጮኝነታችን ጊዜ ልናያቸው ልንነጋገርባቸውና ልንለማመዳቸው የሚገቡንን ነገሮች በአግባቡ እንዳናከናውን ያደርገናል። ከረዘመም በፍትወት ልንፈተንና ልንወድቅ እንችላለን። ስለዚህ ጊዜውን በተቻለ ዓቅም ማመጣጠን ይገባል።

ውጫዊ ፈተናዎች የሚባሉት ደግሞ ከደገኛው ዓላማ የሚያስወጣና አዎንታዊ ያልኾነ የቤተ ሰብ ጣልቃ ገብነት እንዱ ነው።

ሌላው ውጫዊ ፈተና ደግሞ የጓደኛ ቅንአትና ክፉ ምክር ወይም ሐሜት ነው። መገንዘብ ያለብን ግን የክርስቲያን ያህል የሚፈተን አለ መኖሩ ነው። ስለዚህ መነጋገር፣ በምክረ ካህን መጓዝ እጅግ አስፈላጊ ነው።

የማኅበራዊ ድረገጽ መጥፎ ልማዶች ሱሰኛ መኾን ወይም በዚያ ብዙ ሰዓት ማጥፋትም ሌላው ፈተና ነው። በአጠቃላይ እነዚህን ኹሉ እርስ በእርሳችን በመነጋገርና በመወያየት ልንፈታቸው የምንችላቸው ናቸው።

# ምዕራፍ ሦስት

# የሰርግ ስርዓቶች

# 3.1 የተክሊል ምንነት

ተክሊል ማለት ክብር ማለት ሲሆን ቃሉም ከለለ አከበረ ጋረደ ከሚለው ግስ የወጣ ዘር ነው።በተክሊል ወንድ «የባሏ ክብር ናት»የተባለች ረዳቱን በፅኑ ኪዳን ወይም በመንፈስ ውል የሚቀበልበት እንደመሆኑ የተክሊል ጋብቻ የከበረ ነው። ለሴቷም እንዲሁ።እንዲሁም በእግዚአብሄር ስለሚቀደስና ስለሚከበር የተክሊል ጋብቻ ቅዱስ መሆኑ እሙን ነው።

ሁለት ዓይነት የቅዱስ ጋብቻ የአፈጻጸም ሥርዓት እንዳለ ሲነግር ነው፡፡ ይኸውም

**1ኛ. በተክሊል የሚፈጸም እና**

**2ኛ. ያለ ተክሊል የሚፈጸም ሥርዓቶች ናቸው፡፡**

1ኛ. በተክሊል የሚፈጸም **፡-** ይህ በድንግልና ላሉ ጥንዶች የሚፈጸም ሥርዓት ሲሆን ስለ ድንግልናቸው ክብር የሽልማት ምልክት የሆነውን የድል አክሊል ይጭናሉ፡፡ የክብርን ካባ ይለብሳሉ፤በዚህም ሌሎች ድንግልናቸውን መጠበቅ እንደሚገባቸውና ለዚህ ክብር እንዲበቁ ለማስተማሪያ ትጠቀምባቸዋለች፡፡ ይህ ምሥጢር የሚፈጸመው በተክሊል ነው፡፡ እግዚአብሔር ለዚህ ክብር ሁላችንን ያብቃን፡፡ አሜን

2ኛ. ያለ ተክሊል የሚፈጸም **፡-** ይህ ደግሞ ድንግልናቸውን በፍላጎታቸው በማወቅም ባለማወቅም ያጡ ጥንዶች የሚፈጽሙት ሥርዓት ነው፡፡ እነዚህ ጥንዶች የሚያደርጉት ጋብቻ እንደ ቤተ ክርስቲያን ስያሜ የመዓስባን ጋብቻ ይባላል፡፡ ይህ ምሥጢር የሚፈጸመው በቁርባን ነው፡፡

ቤተ ክርስቲያናዊ የሠርግ አፈጻጸም ሥርዓተ ተክሊል

ማንኛውም አማኝ በሥርዓተ ተክሊልም ይሁን በሥርዓተ ቁርባን ምሥጢረ ተክሊልን ለመፈጸም ሲዘጋጅ የንሰሐ አባቱን አማክሮ እና ምስክርነትን ሲይዝ ብቻ ነው በዚህ ቅዱስ ጋብቻ ሊሳተፍ የሚችለው፤ በመሆኑም ስለ ቅዱሱ ጋብቻ አባቶችን በመጀመሪያ ሊያማክሩ እና ከእነርሱ በሚያገኙት መልካም ምክር ጋብቻቸውን ሊመሰርቱ ይገባል ይህ ካልሆነ ግን በዘፈቀደ የምናደርገው ጋብቻ እግዚአብሔር የሌለበት እና በራሳችን የምንመራው ይሆንና ውሉ ይጠፋብናል።

ቅዱስ ጋብቻ አንድ ለአንድ የሚፈጸም ታላቅ ምሥጢር ነው፡፡ኤፌ5፡32 አንድ ለአንድ ብቻ በቅዱስ ጋብቻ ልንፈጽም እንደሚገባ ሲገልጽ፡- "ነገር ግን ስለ ዝሙት ጠንቅ ለእያንዳንዱ ለራሱ ሚስት ትኑረው ለእያንዳንዲቱ ደግሞ ለራስዋ ባል ይኑራት፡፡" (1ቆሮ7፡2) ይህንን ሰማያዊ ትሕዛዝ ስንመለከተው ባሎች ወይም ሚስቶች የሚል ሐሳብ አለመኖሩ አንድ ለአንድ የሆነውን ጋብቻ ብቻ መፈጸም እንዳለብን ያስገነዝበናል፡፡ ከአንድ በላይ ማግባት አለመፈቀዱን ለመረዳት ሌላው የመጀመሪያዎቹ አዳምና ሔዋን ያደረጉትን ልዩ ጋብቻ ማየቱ በቂ ነው፡፡ዘፍ 2፡23

በቤተክርስቲያናችን ሁለት ዓይነት የጋብቻ ሥርዓትን በሐይማኖት ለጸኑት፤ቀኖናቸውን ለፈጸሙት እና ስርዓቱን አክብረው ተዘጋጅተው በፍቃዳቸው ጋብቻን ለመፈጸም ለቀረቡት ሁሉ ትፈጽማለች፡፡ "የባል እና የሚስት ፍቅር አጥጋቢ ፍሬን ይሰጣል፡፡ " እንዲሉ ይህንን የፍቅር መሰረት ለማጽናት እና በክርስቶስ ዓለትነት ላይ ለመጀመር የምንፈ

# 3.2 የሥርዓተ ተክሊል አፈጻጸም

ጋብቻ በቤተ ክርስቲያን ውስጥ በቃል ኪዳንና በቡራኬ፣ በጸሎተ ተክሊልና በቅዱስ ቁርባን ሲፈጸም ምሥጢርነት ይኖረዋል። /ኤፌ. ፭፥፴፪፡፡/ በሚታዩ የአፈጻጸም ሥርዓቶችና ምልክቶች የማይታይ ጸጋ እግዚአብሔ ይገኝበታልና። ምሥጢረ ተክሊል ከቤተ ክርስቲያን ውጪ በምንም ዓይነት መንገድና በየትኛውም ቦታ አይፈጸምም፡፡ ከቤተ ክርስቲያን ከወጣ ካህናት ቢኖሩም እንኳን በየትኛውም ቦታ አይፈጸምም፡፡ ቤተጽመው ቅዱስ ሥርዓት በምሥጢርነቱ ምሥጢረ ተክሊል ፤በሚደርሰው ጸሎት ጸሎተ ተክሊል በመባል ይታወቃል፡፡ክርስቲያን ሳታውቀው የሚፈጸም ጋብቻ መንፈሳዊ ጋብቻ ሊባል አይችልም፡፡ ሥርዓተ ተክሊሉ በሚፈጸምበት ዕለት የሚኖረው አፈጻጸም የሚከተለውን ይመስላል፡፡

ከሰርጉ ቀን አስቀድሞ ከቤተክህነት የተሰጣቸውን(በአሁኑ ከቤተክርስቲያን) ማስረጃ በአቅራቢያቸው ላለው የቤተክርስቲያን አስተዳዳሪ አቅርበው ቃልኪዳናቸውን በቤተክርስቲያን መፈጸም ይገባቸዋል፡፡ በዚሁ ቀን ሙሽራውና ሙሽራይቱ ከነዘመዶቻቸው በቤተክርስቲያን ተገኝተው ለቃል ኪዳን በተሰጠው ሕግ መሠረት የቀለበቱን ሥነ ሥርዓት ይፈጽማሉ፤ በመተጫጨት የሰጡትንም የፈቃድ ቃል በመሐላ ያጸናሉ፡፡

በሠርጉ ቀንም ከሌሊቱ በ9 ሰዓት ሙሽራው ከዘመዶቹ ጋር ሙሽራይቱም ከዘመዶቿ ጋርወደ ቤተክርስቲያን ሔደው ሙሽራውና ዘመዶቹ በሰሜናዊ መዓዝን ሙሽራይቱና ዘመዶቿ በደቡባዊው መዓዝን ሥፍራ ሥፍራቸውን ይዘው ይቆማሉ፡፡ ከዚህ በኋላ በምዕራብ በኩል ከመካከለኛ ክፍል ማለት ከቅድስቱ በቤተመቅደስ ፊት ለፊት ካለው ዓውደ ምሕረት ላይ ሊቀዲያቆናቱ ሙሽራውና ሙሽራይቱ ሥርዓተ ተክሊል የሚፈጽሙበትም ምንጣፍ አንጥፎ ለሁለቱ የሚሆን አንድ አግዳሚ ወንበር እንዲሁም አንድ ጠረጴዛ በላዩም ሙሽሮቹ ቃል ኪዳናቸውን የሚፈጽሙበትንና አንድ ሆነው ሥጋውን ደሙን የሚቀበሉበትን ነጭ መጎናጸፊያ የሚቀቡበትን ዘይት የሚቀዳጅዋቸውን አክሊላት ያዘጋጃል፡፡ መጽ.ተክ.ገጽ 76

ከዚህ በኋላ ሙሽራውና ሙሽራይቱ ሥፍራቸውን ይዘው ይቆማሉ፤ካህናቱም ሥርዓተ ተክሊሉን ይፈጽማሉ፤በመጨረሻም አስቀድሰው ሥጋውን ደሙን ተቀብለው፤ቃል ኪዳናቸውን በሥጋ ወደሙ ያጸናሉ፤ ይፈጽማሉ፤ያለ ቁርባን ግን፤ ተክሊል ተክሊል ሆኖ ሊቆጠር አይችልም፡፡ የጋብቻ አንድነት ካህናት ከሌሉበት፤ ጸሎተ ተክሊል ካልደረሰለት ሊፈጸም አይገባም፡፡ ተክሊልም በደረሰላቸው ጊዜ ሁለቱ አንድ የሚሆኑበትን ቅዱስ ቁርባንን ያቀብሏቸው፡፡ በሥጋ ወደሙ አንድ ይሆናሉና፡፡ መጽ.ተክ.ገጽ 76-77 በዚህ ሥርዓትም ውስጥ፦

**ሀ. መስቀል /ወንጌል/ ጨብጠው ቃል ኪዳን መግባታቸው**

በሃይማኖት ጸንተው ለመኖር በሚያደርጉት ግብግብ የሚቀበሉትን ፈተና ያመለክታል፡፡ በመስቀሉ /በወንጌሉ/ ኃይልም ፈተናውን ድል እንደሚያደርጉት ያሳያል። መስቀልና ወንጌል የድል አድራጊነት /የአሸናፊነት/ ምልክት ነውና።

**ለ. አንድ ነጭ መጎናጸፊያ መጎናፀፋቸው፤**

ሀብተ ወልድና ስመ ክርስትና ያላቸው የሥላሴ ልጆች መሆናቸውን ያጠይቃል። አንድ ልብስ ለብሰው አንድ ክብር ወርሰው በዚህ ዓለም የመኖራቸውና በወዲያኛውም ዓለም አንዲት ርስት መንግሥተ ሰማያትን ወርሰው ከክርስቶስ ጋር የሚኖሩ መሆኑን ያመለክታል፡፡ ነጭ ልብስ /መጎናጸፊያ/ ክብርን፣ ትንሣኤንና የሚቀበሉትን የመንፈስ ቅዱስ ጸጋ የሚያስረዳ ነውና፡፡

**ሐ. አንድ በሆነ ምሳሌያዊ ቀለበት የሁለቱንም አውራ ጣቶች ባንድ ማጣመራቸው፤**

ቀለበቱ የሃይማኖት ምሳሌ ነው፡፡ ቀለበት በክብነቱና ፍጻሜ የለሽ በመሆኑ በቃል ኪዳን የጸናው የተክሊል ጋብቻም ከሕይወት ፍጻሜ በስተቀር ማንም የማይለያየው መሆኑን ያሳያል። በአንዲት ርትዕት ሃይማኖት የማይናወጽ መሠረት ላይ የታነጸ እንደመሆኑ የጠላት ነፋስ፣ የፈተና ጎርፍና ልዩ ልዩ ወቅታዊ የስሜት ማዕበላት /የማያፈርሱት/ መሆኑን ያመለክታል።

**መ. በቅብዓ ቅዱስ (ሜሮን) ተቀብተው መክበራቸው**

ቅብዐ ሜሮን በምሥጢረ ሜሮን እንዳየነው የመንፈስ ቅዱስ ማሳደሪያ ነው፡፡ በዚህም መሠረት ረድኤተ መንፈስ ቅዱስ በትዳራቸው ዘመን ሙሉ የማይለያቸው መሆኑን ያጠይቃል።

**ሠ. አክሊል መቀዳጀታቸው**

አክሊል የድል አድራጊነት ምልክት እንደመሆኑ ድል አድራጊነታቸውን ያመለክታል። እስከ ጋብቻቸው ዕለት ባሉት አፍላ የወጣትነት ቆይታዎች በርካታ ውጣ ውረዶችን በረድኤተ እግዚአብሔር አልፈው፤ ድንግልናቸውን ጠብቀው፤ ለዚያች ዕለት በመድረሳቸው ቤተ ክርስቲያን የምትሸልማቸው የክብራቸው መገለጫ ነው፡፡ በቀጣይ የሕይወት ዘመናቸው ደግሞ በጾም፣ በጸሎት፣ በንስሐ፣ በሥጋ ወደሙና በመልካም ምግባራት ሁሉ ጸንተው እንዲኖሩ ያስችላቸዋል። ትዳራቸውን በፈቃደ እግዚአብሔር ጠብቀው ከተጓዙ ሰማያዊውን የክብር አክሊል የሚቀዳጁ መሆኑን ቤተ ክርስቲያን በምሥጢር የምታበሥርበት ሥርዓት ነው። በተጨማሪም በተስፋ ልጆቿን የምታጸናበት የሕይወት መንገድ ነው።

# 3.3 በምስጢረ ተክሊል የሚገኝ ክብርና ጸጋ

ተክሊል ከምስጢራተ ቤተክርስቲያን አንዱ እንደመሆኑ ከቅዱስ ቁርባን ጋር ሲፈጸም ታላቅ መንፈሳዊ ክብር ያስገኛል፡፡ማቴ 19፤6 ሙሽራውና ሙሽሪቱ በቅዱስ ጋብቻ አንድ ይሆናሉ፡፡ አንድም ሽንገላና ግብዝነት የሌለበት እውነተኛ ፍቅር ይኖራቸዋል፡፡ እንዲሁም መዝ 126፤3 የተባረኩ ልጆችን ይወለዳሉ፡፡ በአጠቃላይ የመከባበርና የመፈቃቀድ ፣ የመዋደድና የመፈቃቀር ፣ የመረዳዳትና የመተማመን በሁሉ ነገር የመተማመን በሁሉ ነገር የመስማማት መንፈስ በምስጢረ ተክሊል ያገኛሉ፡፡

ተክሊል ከምስጢራተ ቤተክርስቲያን አንዱ እንደመሆኑ ከቅዱስ ቁርባን ጋር ሲፈጸም ታላቅ መንፈሳዊ ክብር ያስገኛል፡፡ማቴ 19፤6 ሙሽራውና ሙሽሪቱ በቅዱስ ጋብቻ አንድ ይሆናሉ፡፡ አንድም ሽንገላና ግብዝነት የሌለበት እውነተኛ ፍቅር ይኖራቸዋል፡፡ እንዲሁም መዝ 126፤3 የተባረኩ ልጆችን ይወለዳሉ፡፡ በአጠቃላይ የመከባበርና የመፈቃቀድ ፣ የመዋደድና የመፈቃቀር ፣ የመረዳዳትና የመተማመን በሁሉ ነገር የመተማመን በሁሉ ነገር የመስማማት መንፈስ በምስጢረ ተክሊል ያገኛሉ፡፡

**ሀ. ሥጋዊና መንፈሳዊ አንድነት**

ሁለቱ ተጋቢዎች ጌታችን ኢየሱስ ክርስቶስ እንዳስተማረን ከሁለትነት ወደ አንድነት የሚመጡት በቅዱስ ጋብቻ /በምሥጢረ ተክሊል/ ነው፡፡ ይህ ጥምረት /አንድነት/ በጥበበ እግዚአብሔር የሚከናወን ስለሆነ ሰዎች ሊለዩት እንዳይሞክሩ ማስጠንቀቂያ ተሰጥቷል፡፡ /ማቴ ፲፱፥፮፡፡/ ይህም አንድነት በሥጋ ዓይን የሚታየው ሁለትነት ሳይጠፋ የሚከናወን የባልና ሚስት ተዋሕዶ ስለሆነ ታላቅ ምሥጢር ነው። /ኤፌ ፭፥፴፪፡፡/ ይህም የአሳብ አንድነትና የጋራ መተሳሰብን በማምጣት ይታወቃል። ጋብቻው በፈቃደ እግዚአብሔር ስለሚመራም ተጋቢዎች የተረጋጋ ሕሊናና ሰላም ይኖራቸዋል፡፡ ማኅበረሰቡም ይህን በመረዳቱ “ባልና ሚስት ከአንድ ባሕር ይቀዳሉ፤” እያለ አንድነታቸውን በሥነ ቃል ሲያውጅላቸው ይኖራል።

**ለ/ እውነተኛና ዘላቂ ፍቅር**

በባልና ሚስት መካከል የሚኖረው መተሳሰብ መቻቻልና ሰላም ሌላው የቅዱስ ጋብቻ ፍሬ ነው፡፡ የአንድነቱ መሠረት የሆነው እውነተኛ ፍቅር በተጋቢዎች መካከል ካለ ለጋብቻው ዘላቂነት ታላቅ አስተዋፅኦ ይኖረዋል፡፡ ጋብቻው የታነጸበት /የተመሠረተበት/ ሃይማኖት መሠረቱ የማይነቃነቅ እምነት ሲሆነ የእውነተኛ ፍቅራቸውም መገኛ እሱው ነው፡፡ ሐዋርያው ቅዱስ ጳውሎስ እንዳስተማረንም በባልና ሚስት መካከል ሊኖር የሚገባው እውነተኛ ፍቅር በፍትወት እንስሳዊት የተቃኘ አይደለም፡፡ በክርስቶስ እና በቤተክርስቲያን መካከል ካለው ጽኑ ፍቅር የተቀዳ ነው እንጂ፡፡ (ኤፌ፭፥፳‐፴፪፡፡) ይህም እውነተኛ ፍቅር በፈሪሐ እግዚአብሔርና በመተማመን ላይ የተመሠረተ ሆኖ አንዱ ላንዱ ራሱን መሥዋዕት አድርጎ እስኪሰጥ ድረስ የሚያበቃ መሆኑን ያስገነዝበናል። ይህ እውነተኛ ፍቅር ጋብቻቸውን በተቀደሰው ሥርዓት በቤተ ክርስቲያን ፈጽመው በቅዱስ ቁርባን ለታተሙ ባልና ሚስት እንዲሁም በንስሐና በሥጋ ወደሙ ትዳራቸውን ላስባረኩ ጥንዶች መሆኑን ማስተዋል ያስፈልጋል።

**ሐ. የተባረኩ ልጆች**

እግዚአብሔርን የሚፈሩ ሰዎች በመንገዶቹም የሚጓዙ ሰዎች ምስጉኖች (ብፁዓን) እንደሚባሉ ቅዱስ መጽሐፍ ይነግረናል፡፡ መገለጫዎቹንም ሲያብራራ እንዲህ ይላል: ‐ “የድካምህን ፍሬ ትመገባለህ፣ ብፁዕ ነህ፣ መልካምም ይሆንልሃል። ሚስትህ በቤትህ እልፍኝ ውስጥ እንደሚያፈራ ወይን ትሆናለች፤ ልጆችህም በማዕድህ ዙሪያ እንደ አዲስ የወይራ ተክል ይሆናሉ፤ እነሆ እግዚአብሔርን የሚፈራ ሰው እንዲህ ይባረካል፡፡ እግዚአብሔር ከጽዮን ይባርክህ በሕይወትህ ዘመን ሁሉ፤ የኢየሩሳሌምን መልካምነት ታያለህ፤ የልጆችህንም ልጆች ታያለህ፤ በእስራኤልም ላይ ሰላም ይሁን።” (መዝ፻፳፮፥፩‐ፍጻሜው፡፡)

# ምዕራፍ አራት

# የጋብቻ ህይወት

# 4.1 በቤት ውስጥ ያለች ቤተክርስቲያን

አንድ ኦርቶዶክሳዊ ቤተሰብ በገዳም ከሚኖሩት መነኰሳት የሚለየው በማግባቱ ብቻ ነው፡፡ ከዚያ ውጪ ለእርሱ ተብሎ የተዘጋጀ የተለየ መጽሐፍ ቅዱስም ኾነ ሌላ ሕግ የለም፡፡ለገዳማያውያን በበዓታቸው የሚኖሩት የተጋድሎ ሕይወት እንዳላቸው ኹሉ፡ ያገቡ ሰዎችም በቤታቸው ሊኖሩት የሚገባ የተጋድሎ ሕይወት አላቸው:: ከወልደ እግዚአብሔር ሰው መኾን በኋላ የጋብቻ ዓላማ ከፍ ስላለ ኦርቶዶክሳውያን ባለ ትዳሮችም ለዚያ የሚገባ ሕይወት ሊኖራቸው ይገባል። በመኾኑም በዚህ ንኡስ ርእስ አንድ ኦርቶዶክሳዊ ቤተሰብ እንዴት ኦርቶዶክሳዊ ኾኖ ሊኖር እንደሚገባውና ሊደርስበት የሚገባው ሕይወት ምን እንደ ኾነ እንመለከታለን፡፡

በቤት ውስጥ ያለች ቤተክርስቲያንን ለማዘጋጀት የሚያስፈልጉ ነገሮች:-

**ሀ. ቦታ**

አንድ ሕንፃ ቤተ ክርስቲያን ለመሥራት ቦታ እንደሚያስፈልግ የታወቀ የተረዳ ነው። ስለዚህ እኛም ለትንሿ ቤተ ክርስቲያን የሚኾን ቦታ ልናዘጋጅ ይገባናል። ከመጋባታችን በፊት ዕጮኛሞች ኾነን ወደፊት አብረን የምንኖርበትን ቤት ስናዘጋጅ አብረን ይህን ቦታ ማዘጋጀታችንንም በፍጹም ልንረሳው አይገባንም የተለየ ክፍል ቢኾን ይመረጣል። ኾኖም እንደ ዓቅማችን መኖር ስላለብን እንደየቤታችን ኹኔታ ይህን ማድረግ እንችላለን።የዋናው ቤተ ክርስቲያን አቅጣጫ ወደ ምሥራቅ እንደ ኾነ ኹሉ፥ እኛም ለትንሿ ቤተ ክርስቲያን ቦታ ስናዘጋጅ ፀሐይ በምትወጣበት አቅጣጫ ብናደርገው ይመረጣል - ስንጸልይ ፊታችንን ወደ ምሥራቅ ማድረግ አለብንና።

**ለ. ንዋያት**

ለትንሿ ቤተ ክርስቲያን የሚኾን ቦታ ማዘጋጀታችን በቂ አይደለም። በ ጸሎታችንንና ሌላውን መንፈሳዊ ተግባር ለማከናወን የሚያስፈልጉን ንዋያት ማሰናዳት ይኖርብናል። እነርሱም የሚከተሉት ናቸው፡-

**ሐ, ቅዱሳት ሥዕላት :-** በዋናነት የቅድስት ሥላሴ የመድኃኔዓለም፣ የእመቤታችን የቅድስት ድንግለ ማርያም፣ የቤታችን ገበዝና ጠባቂ የምንዘክረውም እንድ ቅዱስ ሊኾን ይገባል። ይህ ግን እንደ መነሻ እንጂ ቅዱሳት ሥዕላቱ እነዚህ ብቻ መኾን አለባቸው ማለት አይደለም። የምንዘክረው ቅዱስ ግን ሰው ቢኾን ይመረጣል። ይኸውም እንደ እኛ ሰው ገና የተጋድሎ ሕይወቱን እንዴት እንደ ፈጸመ ገድሉን እያነበብን እንድናድግ ስለሚያደርገን ነው። ይህም ቅዱስ የቤታችን ገበዝ ነው። መኖሪያችን ቋሚ ከኾነ የምንዘክረው የአጥቢያ ቤተ ክርስቲያናችንን ቅዱስ ልናደርገው እንችላለን። የቤተ ሰባችን ገበዝ የኾኑ ቅዱሳንን አርአያ ስናደርግም ትምህርታቸውን ብቻ ሳይኾን ሕይወታቸውን በመሩበት መንገድ ለመምራት መጣር ያስፈልጋል።

"ግብጻውያን ክርስቲያኖች በቤታቸው ደጃፍ የቅዱሱን ቤተ ሰብ (የጌታችን የእመቤታችንና የአረጋዊ ዮሴፍ)፣ በሳሎን ውስጥ ጌታችን ለሕዝብ በተራራ ላይ ኾኖ ሲሰብክ፣ በማዕድ ቤት ውስጥ ጌታችን አምስት እንጀራንና ኹለት ዓሣን አበርክቶ ሲመግብ በመመገቢያ ክፍል ውስጥ የምሴተ ሐሙስ ሥርዓተ ቁርባን በባልና ሚስት መኝታ ክፍል ውስጥ ጌታችን በቃና ዘገሊላ የባረከውን ሰርግ በልጆች መኝታ ክፍል ውስጥ የጠባቂ መልአክና ጌታችን ኢየሱስ ክርስቶስ ሕፃናት ወደ እርሱ እንዲመጡ ሲጠራ የሚያሳዩ ሥዕሎችን ይሰቅላሉ።

**ለ.መስቀል ፦**ይህም በቤተ ክርስቲያን ሕይወት እጅግ ከፍ ያለ ክብር ያለው ስለ ኾነ በትንሿ ቤት ክርስቲያን ልናኖረው የሚገባን ነው።

**ሐ.መጻሕፍት ፦** በዋናነት መጽሐፍ ቅዱስ፣ የጸሎት መጻሕፍት በተለይም መዝሙረ ዳዊትና ውዳሴ ማርያም፣ የምንዘክረው ቅዱስ ወይም የምንዘክራት ቅድስት ገድል ፣ስንክሳር ፣ግጻዌ ማሰናዳት ይገባል። ይህም ከላይ በቅዱሳት ሥዕላት ላይ እንዳልነው መሠረታዊዎቹን ለመጥቀስ ያህል እንጂ መጻሕፍቱ እነዚህ ብቻ ይኹኑ ማለት አይደለም።

**መ.መብራቶች ፦**ይኸውም ሻማና ጧፍ ማለታችን ነው። በተለይ ለሻማው የራሱ መቅረዝ ቢኖረው እጅግ መልካም ነው። ይህ በተለይ በልጆች ሕሊና ላይ የሚፈጥረው በጎ መሰል የማይተካ ሚና አለው። የምንወደውን ቅዱስ በምንዘክርበት ወርሐዊ በዓልና ሌሎች ዓመታዊ በዓላትም ለጸሎት በምንቆምበት ብቻ ሳይኾን በሌላውም ሰዓት የበራው ጥሩ ነው።

**ሠ.እምነትና ጸበል ፦** ከገዳማት ከአጥቢያ ቤተ ክርስቲያናችን ያመጣነው ሊኾን ይችላል። በተጨማሪም አበ ነፍሳችን ወደ ቤታችን ሲመጡ ጸሎት አድርሰውና ባርከው የሚሰጡን ሊኾን ይችላል። ይህን እኛም ኾንን ልጆቻችን በታመምንም ባልታመምንም ጊዜ ልንቀባውና ልንጠጣው የምንችለው ነው።

**ረ.የሙዳየ ምጽዋት ሳጥን ፦** ይህቺም የገንዘብ ማጠራቂያ ሳጥን ስትኾን ጸሎት ስናደርስ እኛም ልጆቻችንም ለድኾችና ለጦም አዳሪዎች የሚኾን ገንዘብ የምናጠራቅምበትና በሳምንት አንድ ቀን ሰብስበን የምንሰጥባት ናት።

በአበ ነፍስ ማስባረክ ፦ዋናዋ ቤተ ክርስቲያን ሕንፃ ስለ ተሠራላት፣ ንዋያት ስለ ተሟሉላት ቤተ ክርስቲያን እንደማትባልና በጳጳሳት በካህናት ተባርካና በሜሮን ከብራ ልትከፈት እንደሚገባት ኹሉ፥ ይህቺውም እንደዚሁ ተባርካ ልትከፈት ይገባታል። ስለዚህም ከላይ የጠቀስናቸውን አስፈላጊ ነገሮች ካዘጋጀን በኋላ አበ ነፍሳችንን ጠርተን ልናስባርካት ከብራም በይፋ ልትከፈት ያስፈልጋል።

**ትንሿ ቤተክርስቲያን ከተባረከች በኋላ ቀጥሎ የሚመጣው በውስጥዋ የሚከናወን አገልግሎት ነው እነዚሁም** :-

**ሀ.የቤተሰብ ጸሎት ፦** በዋናዋ ቤተ ክርስቲያን ጸሎት ትልቁን ስፍራ እንደሚይዝ ኹሉ በትንሿ ቤተ ክርስቲያንም ጸሎት ቀዳሚው ነው።በትንሿ ቤተ ክርስቲያን ጸሎት ከሌለ ክርስቲያናዊ ትዳር ተብሎ አይቈጠርም።ከዚሁ የአንድነት ጸሎት በተጨማሪም የግል ጸሎት ማድረስ ይገባል። ዋናዋ ቤተ ክርስቲያን ስለ ሊቃነ ጳጳሳት፣ ስለ ካህናት፣ ስለ ዲያቆናት፣ ስለ ባልቴቶች ስለ ደናግል ........እንደምትጸልይ ሁሉ እኛም በትንሿ ቤተ ክርስቲያን በምናደርሰው የግልም የኅብረትም ጸሎት ለእነዚህ ኹሉ ጸሎት ማድረስ ይገባል ።

በዓላት በሚኾኑበት ጊዜም ቢቻለን ወደ ቤተ ክርስቲያን ሔደን ከሰዓታቱና ከማኅሌቱ መሳተፍ ይገባል። ካልተቻለንና ምናልባት ልጆች፣ ወይም ከቤተ ሰብ ለታመመ ሰው ካለ ግን በትንሿ ቤተ ክርስቲያን ከሌላው ቀን የተለየ ትግሃት በማሳየት በጸሎትና ቅዱሳት መጻሕፍትን በማንበብ ልንበረታ እንችላለን።

የምናደርሳቸው ጸሎቶች

. የዘወትር ጸሎት እስከ ስብሐት ለአብ > አባታችን ሆይ > የዕለቱን መዝሙረ ዳዊት > አባታችን ሆይ > ሰላም ለኪ > የዕለቱን ውዳሴ ማርያም ~ ይዌድስዋ > አቡነ ዘበሰማያት

ከዚህ በኋላ የምናደርሳቸው ጸሎቶች ሊኖሩ ይችላሉ፤ እንደ ብርታታችን የሚወሰን ነው ።ይህ ጠዋት የሚደርስ ሲኾን ማታ ላይ ደግሞ በዋናነት አቡነ ዘበሰማያት፣ሰላም ለኪ፣ መዝሙር 3 እና መዝሙር 40 አድርሶ በአቡነ ዘበሰማያት ማሳረግ ው። እንደ ዓቅማችን ግን የንስሓ መዝሙራት የሚባሉትን መዝሙር 6፣ 24፣ 50፣ 85 ፣90፣ 101፣ 120፣ 135 መጨመር እንችላለን።

**ለ.የቤተሰብ ትምህርት ፦** ቤተክርስቲያን ከጸሎት ማለትም ከሥርዓተ አምልኮው ቀጥሎ ከምታከናውናቸው አገልግሎቶች አንዱ ትምህርት እንደ ኾነ ኹለ በትንሿ ቤተ ክርስቲያንምከጸሎት ቀጥሎ ያለው አገልግሎት የቤተ ሰብ ትምህርት ነው።በዋናዋ ቤተ ክርስቲያን የሚሰጠው ትምህርት ዕለታዊ፣ ሳምንታዊ፣ ወርሓዊ፡ ዓመታዊም ሊኾን እንደሚችል ለ ትንሿ ቤተ ክርስቲያን የሚሰጠው ትምህርትም እንደዚሁ በየቀኑ ወይም ምንቱ ወይም በየወሩ ሊኾን ይችላል።በጥንትዋ ቤተክርስቲያን የመጀመሪያ ትምህርት ይሰጥ የነበረው ከቤተ ሰብ ነው ።

አቡነ ተክለ ሃይማኖትም። አቡነ ተክለ ሃይማኖት ኾነው እንዲወጡ ያጀረጋቸው በቤታቸው ያገኙት ትምህርት ነው። ገድላቸው እንደሚነግረን በሰባት ዓመታቸው ከመዝሙረ ዳዊት ጀምረው ብሉይንና ሐዲስን ሌሎችንም የቤተ ክርስቲያንን መጻሕፍት ጭምር ያስተማሯቸው አባታቸው ናቸው።” አቡነ በጸሎተ ሚካኤል እስከ ዲቁና ድረስ የተማሩት በቤታቸው ነበር። ጻድቁ መብዐጽዮን መዝሙረ ዳዊትንና የሕግ መጻሕፍትን እስከ ዲቁና ድረስ የተማሩት ከአባታቸው ነበር።አባ ጊዮርጊስ ዘጋሥጫም አስከ ዲቁና ድረስ የተማሩት ከአባታቸው ነበር።

**የምንማራቸው ትምህርቶች ፦**

ለልጆች ከፊደል ሆሄያትና ከቍጥር አንሥቶ መሠረታዊ የሚባሉት የቤተ ክርስቲያን ትምህርቶች ሊያስተምር የሚገባው ቤተ ሰብ ነው ። ወላጆች ልጆችን አምስቱ አዕማደ ምሥጢራትን፣ ሰባቱ ምሥጢራተ ቤተ ክርስቲያንን ነገረ ማርያምን፣ ነገረ ቅዱሳንን የቤተ ክርስቲያን ታሪክንና ሌሎች የቅድስት ቤተ ስቲያን ትምህርትን በቤት ማስተማር ያስፈልጋል።

ከቤተ ሰብ ትምህርት አንጻር በተለይ ቅዳሜ ማታ ልዩ ትኩረት ሊሰጠው እንደሚገባው ቅዱስ ዮሐንስ አፈ ወርቅ ይመክረናል። ይኸውም እሑድ በቅዳሴ ጊዜ የሚነበቡት ምንባባት በግጻዌው መሠረት አስቀድመን አንበበናቸውና ተወያይተንባቸው እንድንመጣ ስለሚመክረን፥ ይህን ማድረግ መለማመድ ያስፈልጋል።

**ሐ.ዓሥራት ፦**ዓሥራት ማለትም ከዓሥር አንድ ወይም ከመቶ ዓሥር ማለት ሲኾን፤ ኾኖም ግን ይህ ለእኛ ለጀማሪዎች እንጂ ለክርስቲያኖች የሚገባው ከዚህ በላይ ነው ።ስለዚህ የትንሿ ቤተ ክርስቲያን የማዕዝን ድንጋይ የኾነውን ዓሥራትን እንደ ቤተ ሰብ ስንለማመድ የምንሰጠው ነገር ጥንቱንም የእኛ እንዳይደለ ይልቁንስ ከእግዚአብሔር የተገኘ ለእግዚአብሔር የሚሰጥ እንደ ኾነ መረዳት በጣም መሠረታዊ ነገር ነው።ልጆቻችን ራሱ ያገኘነው ነገር ኹሉ እግዚአብሔር የሰጠን እንደ ኾነ ያውቁ ዘንድ መጣር አለብን።ቀጥሎም ከተሰጠን ነገር ዓሥራቱን ለቤተ ክርስቲያን ምጽዋቱንም ወዳዘጋጀናት የምጽዋት ሳጥን መጨመርን እንለማመድ።

**መ.ምጽዋት ፦**ትንሿን ቤተ ክርስቲያን፡ ቤተ ክርስቲያን የሚያሰኛት ሌላው አገልግሎት ምጽዋት ነው። ምጽዋትና ዓሥራት የተለያዩ ሲኾኑ፥ ዓሥራት ከምናገኘው አንዱን እጅ የምንሰጠው ነው፣ ምጽዋት ግን ከዓሥራት ውጪ እንደ ዓቅማችን ለተቸገረ ኹሉ የምንሰጠው ነው።ስለዚህ ዘወትር ለጸሎት ስንቆም በዚህች የምጽዋት ሳጥን ውስጥ ምጽዋታችንን ማጠራቀም እንችላለን።በዚህ በምጽዋት ሳጥን ውስጥ የምናጠራቅመው ገንዘብ የምንሰጠው በልጆቻችን አማካኝነት ቢኾን፤ ኋላም ለምንሰጣቸው ሰዎች በእነዚሁ በልጆቻችን ብንሰጥ ጥቅሙ ዕጥፍ ድርብ ነው። ልጆቻችን ሙዳዬ ምጽዋትን የሚገለብጡና ድኾችን የሚያስለቅሱ እንዳይኾኑ በተግባር የምናሳይበት አንዱ መንገድ ነው ።

**ሠ.የቤተ ሰብ ጾም ፦** የትንሿ ቤተ ክርስቲያን አገልግሎት ፆም ነው። የትንሿ ቤተ ክርስቲያን ዋና ግብ ድህነት ነው እንዳልነው፥ ፆምን ጨምሮ እየተነጋገርንባቸው ያሉት አገልግሎቶትም ኹሉ እንደ ዓቅማችን በአግባቡ ስንተገብራቸው ወደ ድኅነት ማያደርሱን ናቸው። የነነዌ እንስሳት ፆመው ድኅነተ ሥጋን ካስገኙ፥ ክርስቲያኖች «አግባቡ ስንፆምም ድኅነተ ነፍስን ከእግዚአብሔር ዘንድ እናገኛለንና። ስለዚህ አንደ ክርስቲያን ቤተ ሰቦች፥ ፆምን የትንሿ ቤተ ክርስቲያን አካል ማድረግ አለብን የፍቃድ ጾም በሃይማኖት በምግባር እንድንጸና በትሩፋት እንድናጌጥ ከእግዚአብሔር ጋር ያለን አንድነት እንዲሰምር ኹልጊዜ እንደ ዓቅማችን ልናከናውነው ይገባል ።

**ረ.እንግዳ መቀበል ፦** ቢቻለን በቤታችን የተቸገሩ ሰዎች የሚያድሩበት አንድ ክፍል ቢኖረን መልካም ነው።የቱንም ያህል እንደ ሌላኛው የቤታችን ክፍል ያማረች ያጌጠች ባትኾንም ጌታችን ሳይንቀን በዚያች መጥቶ ያድራል። እርሱ ባለበት ደግሞ ቅዱሳን መላእክትም አሉ። ጌታችን ክርስቶስ በዚህ መንገድ መጥቶ ስለሚያድርባትም በውነት ትንሿ ቤተ ክርስቲያን ተብላ ለመጠራት ብቁ ከሚያደርጓት ተግባራት አንዱ ይህ ይኾናል። ስለዚህም ባለ ትዳሮች ይህቺን ክፍል “ቤተ ክርስቶስ፡ ክርስቶስ በዓት” ብለን ልንሰይማት እንችላለን። ከዚያም ይህቺ ክፍል የቤታችን አጥር ቅጥር ትኾናለች።

# 4.2 ቤተሰብና መጽሐፍ ቅዱስ

አንድ ቤተሰብ ጤናማ ነው የሚባለው የእግዚአብሔርን ቃል ለማንበብ በሚያሳየው ፍቅር ነው:: አስቀድመው ግን ባልና ሚስት የቤተ ክርስቲያን ግጻዌ ሊያውቁ ይገባል፡ በዚህ ግጻዌ መሠረትም ወደ ቅዳሴና ወደ በዓላት ከመምጣታቸው በፊት ይህን አንብበው ወደ ቤተ ክርስቲያን ይምጡ፡፡ ቅዳሴውን ይሳተፉ፡፡ እንዲህ ሲያደርጉም ቅድም ከቤታቸው ኾነው ያነበቡት ቃለ እግዚአብሔር አሁን በቤተ ክርስቲያን ምን ተብሎ እንደሚተረጎም \_ ያድምጡ፡፡ ቅዳሴውን በማስተዋል ኾነው ይከታተሉ፡፡ በዕለቱ ግጻዌውን መሠረት አድርጎ የሚሰጠውን ትምህርትም በአግባቡ ይስሙ፡፡ ሥርዓተ ቅዳሴውና በዓሉ ተፈጽሞ ቃለ እግዚአብሔርም ሰምተው ወደ ቤታቸው ሲመለሱም ከቤተሰቡ አባላት ጋር ይወያዩበት

መጽሐፍ ቅዱስን ለማንበብ ምቹው ጊዜ እራት ከበሉ በኋላ ያለው ሰዓት ነው ።አንድ ኦርቶዶክሳዊ ቤተሰብ መጽሐፍ ቅዱስን አለማንበብ ማለት በእግዚአብሔር ላይ \_ የሚደረግ \_ ትልቅ ጽርፈት (ስድብ) ነው፡፡መጽሐፍ ቅዱሰ እግዚአብሔር ልጆቹ የሰጠው የህይወት መመሪያ እንዲሁም ከልጆቹ ጋር ሚነጋገርበት መጽሐፍ በመሆኑ ማንበብ እና በእሱ መመራት ተገቢ ነው ።

# 4.3 ትዳርና ሩካቤ

ሩካቤ በባልና በሚስት መካከል መሳሳብን ይጨምራል። " በክርስቶስና በቤተ ክርስቲያን አንድም በክርስቶስና በክርስቲያን ነፍስ መካከል ላለው አንድነትም ምሳሌ ነው፡፡ ይህ የሚኾነው ግን ክርስቲያኖች በትዳራቸው ውስጥም ቢኾን ራስን መግዛት ሲከናወን ነው፡፡ምንም እንኳን ሩካቤ ማድረጉ ጤናማና የተፈቀደ ቢኾንም በሐዲስ ኪዳን ካለው የጋብቻ ዓላማ ውጭ ግን መኾን የለበትም፡፡ ራስን ሳይገዙ እንዲሁ ከልክ በላይ የሚያደርጉት ከኾነ ዝሙት ይኾናልና፡፡" ትዳሩ መንፈሳዊ ተግባራትን የሚያስበልጥ፣ አግባብ ባለው መልክም ሩካቤ የሚፈጸምበት ከኾነ ግን ባለ ትዳሮቹ በመንግሥተ ሰማያት ቀዳሚያን ናቸው፡፡ መኝታው ንጹህ የሚኾነው ራስን በመግዛት ሲፈጸምና በተፈቀደው ትዳር ውስጥ ሲኾን ነው::

ራሳቸውን መግዛት ይችሉ ዘንድ ባልና ሚስት በስምምነት የሚፈጽሙት የሩካቤ ጾም ሊኖራቸው ይገባል፡፡ነገር ግን ተስማምተው ካልኾነ በቀር አንዳቸው አንዳቸውን በመከልከል ሊያደርጉት አይገባም፡፡ባል ራሱን መከልከል ካልፈለገ በቀር ሚስቱ በግድ ልትከለክለው አይገባትም፡፡ ሚስትም ራሷን መከልከል ካልፈለገች በቀር፥ ባሏ [ያለፈቃዷ] ሊከለክላት አይገባውም፡፡ ለምን? ታላላቅ ክፋቶች ወደ ትዳር ውስጥ ዘልቀው የገቡትና አድገውም ትዳሩን ያፈራረሱት በዚህ ዓይነት መከልከል ምክንያት የመጡ ናቸውና፡፡ መጀመሪያውኑ ከሩካቤ ለመታቀብ ባለመስማማትና አንዱ አንዱን በመከልከሉ ምክንያት ዝሙት፣ ሴሰኝነትና የቤተሰብ መበታተን ወደ ትዳር ውስጥ ገብተዋልና።[እንዳንድ] ወንዶች ሚስቶች እያሏቸው እንኳን ዝሙት የሚፈጽሙ ከኾነ ጭራሽ ሚስቶቻቸው የሚከለክሏቸው ከኾነማ እንደ ምን ያለ ኃጢአት ይፈጽሙ ይኾን?በመኾኑም በስምምነት የማይደረግ ነገር የአንዳቸው ድካም ለትዳሩ ፈተና እንደ ኾነ መረዳት ያስፈልጋል፡፡ ለጊዜው ከሩካቤ መታቀባቸው በመፈቃቀድ የማያደርጉት ከኾነ በመካከላቸው ጠብ፣ ቍጣ፣ ግጭትና መቃቃር መናናቅም እንዲመጣ ያደርጓልና፡፡ ከዚህም የተነሣ በሰላምና በመደማመጥ መወያየትና መግባባት ከመካከላቸው ይጠፋልና፡፡ እነዚህ ከመካከላቸው ጠፍተው ሳለ የሚፈጽሟቸው በጎ ምግባራትም ረብ የለሽ ይኾኑባቸዋል፣ ፍቅር ቀድሞ ከመካከላቸው ጠፍቷልና።

እዚህ ላይ ሊጠቀስ የሚገባው ነገር ባልና ሚስት ልጅ መውለድ የማይችሉ ቢኾኑም እንኳን ሩካቤ ሊያደርጉ እንደሚገባቸው ነው፡፡ ሊቁ ቅዱስ ዮሐንስ አፈወርቅ እንደሚነግረን የጋብቻ ተቀዳሚ ዓላማ ጽድቅን መፈጸም እንጂ ልጅ መውለድ ብቻ ኣይደለምና፡፡ ስለዚህ ኦርቶዶክሳውያን ባልና ሚስት ልጅ ባይወልዱ መካን ሲኾኑም እንኳን አንደኛ ከኃጢአት እንዲጠበቁ ስለሚያደርጋቸው፤ ኹለተኛ አንድነታቸውን ጽኑዕ ስለሚያደርገው ራሳቸውን ገዝተው ካልኾነ በቀር “ልጅ ካልወለድን" ብለው ሩካቤን ማድረግ እንደ ነውር ሊመለከቱት አይገባም ። ዳግመኛም መካን ቢኾኑም እንኳ መፋታት አይገባም፡፡ ልጅ ከእግዚአብሔር እንጂ ከሰው አይደለምና።

## ምዕራፍ አምስት

## 5.1. በትዳር ውስጥ አለመግባባት ሲፈጠር እንዴት ይፈታል

ጤናማ አስተሳሰብ ያላቸው ባሎችም ሆኑ ሚስቶች በትዳራቸው ውስጥ ጠብ እንዲነሳ አይፈልጉም፤ ይሁን እንጂ እንዲህ ያለ ሁኔታ መከሰቱ የተለመደ ነው። ለምሳሌ ያህል አንድ ሰው የትዳር ጓደኛውን የሚያበሳጭ ነገር ይናገራል። ከዚያም መጯጯህና መቆጣት ይጀምራሉ፤ ይህም በስሜት ተነድተው ኃይለ ቃል እንዲናገሩ መንገድ ይከፍታል። ቀጥሎ ሁለቱም ይኮራረፉና ቤቱ በዝምታ ይዋጣል። ንዴታቸው በረድ ሲልላቸው ደግሞ ይቅርታ ይጠያየቁና ቢያንስ ቢያንስ ሌላ ግጭት እስከሚነሳ ድረስ ሰላም ይሰፍናል።

በትዳር ጓደኛሞች መካከል የሚፈጠረውን አለመግባባት በተመለከተ በርካታ ቀልዶች ይነገራሉ፤ እንዲሁም በዚህ ዙሪያ የሚያጠነጥኑ የቴሌቪዥን ፕሮግራሞች ይቀርባሉ። ይሁን እንጂ ነገሩ የሚያስቅ አይደለም። እንዲያውም አንድ የመጽሐፍ ቅዱስ ምሳሌ “ግድ የለሽ ቃል እንደ ሰይፍ ይወጋል” ይላል። (ምሳሌ 12:18) አዎን፣ ሻካራ ንግግር ጠቡ ካበቃ በኋላ እንኳን ቶሎ የማይሽር የስሜት ጠባሳ ትቶ ሊያልፍ ይችላል። አልፎ ተርፎም ጭቅጭቅ ዓመጽ ወደ መፈጸም ሊመራ ይችላል።—ዘፀአት 21:18

እርግጥ ነው፣ የሰው ልጆች ፍጹማን ባለመሆናቸው ምክንያት በትዳር ውስጥ የሚነሱትን ችግሮች ጨርሶ ማስወገድ አይቻልም። (ዘፍጥረት 3:16፤ 1 ቆሮንቶስ 7:28) ይሁን እንጂ ዘወትር ከባድ ጠብ የሚነሳ ከሆነ እንደ ቀላል ነገር መታየት የለበትም። በባልና ሚስት መካከል ዘወትር ጠብ የሚከሰት ከሆነ የኋላ ኋላ የመፋታታቸው አጋጣሚ ከፍ እንደሚል ባለሙያዎች ይናገራሉ። በመሆኑም አንተም ሆንክ የትዳር ጓደኛህ አለመግባባትን እንዴት ሰላማዊ በሆነ መንገድ መፍታት እንደምትችሉ መማራችሁ በጣም አስፈላጊ ነው።

**ሀ. ሁኔታውን ማጤን**

ትዳርህ ጭቅጭቅ የማያጣው ከሆነ ብዙውን ጊዜ ወደዚህ ሁኔታ እንድትገቡ ምክንያት የሚሆነው ምን እንደሆነ ለማጤን ሞክር።a ለምሳሌ ያህል በአንድ ጉዳይ ላይ ከትዳር ጓደኛህ ጋር ባትስማሙ ምን ይፈጠራል? ወዲያውኑ ውይይታችሁ መልኩን ለውጦ ወደ ዘለፋና ውንጀላ ይቀየራል? እንዲህ ከሆነ ምን ማድረግ ትችላለህ?

በመጀመሪያ ደረጃ አንተ በግልህ ለችግሩ መነሳት ምን አስተዋጽኦ እንዳደረግክ በሐቀኝነት ራስህን መርምር። በቀላሉ ትቆጣለህ? መጨቃጨቅ ይቀናሃል? በዚህ ረገድ የትዳር ጓደኛህ ምን ትላለች? አንተና የትዳር ጓደኛህ ጭቅጭቅ ማለት ምን እንደሆነ የተለያየ አመለካከት ሊኖራችሁ ስለሚችል በመጨረሻው ጥያቄ ላይ ይበልጥ ማተኮሩ በጣም አስፈላጊ ነው።

ለምሳሌ ያህል የትዳር ጓደኛህ በተወሰነ መጠን ቁጥብ ስትሆን አንተ ግን ሐሳብህን በግልጽና በስሜት ትናገራለህ እንበል። እንዲህ ትል ይሆናል:- “ያደግኩት ሁሉም የቤተሰብ አባላት እንዲህ ባለ መንገድ በሚነጋገሩበት ቤት ውስጥ ነው። መጨቃጨቄ አይደለም!” ምናልባት አንተ እንደ ተጨቃጨቅህ አይሰማህ ይሆናል። በግልጽ ተናገርኩ ያልከው ነገር የትዳር ጓደኛህን የሚጎዳና ለጠብ የሚጋብዝ ሊሆን ይችላል። አንተና የትዳር ጓደኛህ ሐሳባችሁን የምትገልጹበት መንገድ የተለያየ መሆኑን መገንዘብህ ብቻ አለመግባባት እንዳይፈጠር ለመከላከል ይረዳሃል።

ጭቅጭቅ ሁልጊዜ በጩኸት ይገለጻል ማለት እንደማይቻል አስታውስ። ጳውሎስ “ጩኸትም መሳደብም . . . ከእናንተ ዘንድ ይወገድ” በማለት ለክርስቲያኖች ጽፎላቸዋል። (ኤፌሶን 4:31 የ1954 ትርጉም) “ጩኸት” ማለት ድምፅን ከፍ አድርጎ መናገር ሲሆን “መሳደብ” የተባለው ደግሞ የንግግሩን ይዘት ያመለክታል። ከዚህ አንጻር ስንመለከት ዝግ ባለ ድምፅ የሚነገሩ ቃላት ሌላውን ወገን የሚያበሳጩ ወይም የሚያቃልሉ እስከሆኑ ድረስ ከጭቅጭቅ ተለይተው አይታዩም።

ቀደም ብሎ የተጠቀሰውን ሐሳብ በአእምሮህ ያዝና ከትዳር ጓደኛህ ጋር አለመግባባት ሲፈጠር እንዴት እንደምትፈታው ራስህን ገምግም። ተጨቃጫቂ ነህ? በአብዛኛው የዚህን ጥያቄ ትክክለኛ መልስ ለማግኘት የሚያስችልህ የትዳር ጓደኛህ ያላት አመለካከት እንደሆነ ቀደም ሲል ተመልክተናል። የትዳር ጓደኛህ በቀላሉ የምትከፋ እንደሆነች በማሰብ አመለካከቷን ከማጣጣል ይልቅ ራስህን በእርሷ ዓይን ለመመልከት ሞክር፤ እንዲሁም አስፈላጊውን ማስተካከያ አድርግ። ጳውሎስ “እያንዳንዱ ሰው የባልንጀራውን ጥቅም እንጂ የራሱን ብቻ አይፈልግ” በማለት ጽፏል።—1 ቆሮንቶስ 10:24

**“እንዴት እንደምትሰሙ ተጠንቀቁ”**

ኢየሱስ “እንዴት እንደምትሰሙ ተጠንቀቁ” ሲል የተናገረው ሐሳብ፣ አለመግባባትን መፍታት የሚቻልበትን ሌላውን መንገድ ይጠቁመናል። (ሉቃስ 8:18) ኢየሱስ እዚህ ላይ በትዳር ጓደኛሞች መካከል ስላለው የሐሳብ ግንኙነት እየተናገረ እንዳልሆነ የተረጋገጠ ነው። የሆነ ሆኖ መሠረታዊ ሥርዓቱ በትዳርም ላይ ይሠራል። የትዳር ጓደኛችሁን ምን ያህል በጥሞና ታዳምጣላችሁ? እንደው ሲናገሩስ ጆሯችሁን ትሰጣላችሁ? ወይስ ንግግራቸውን ሳይጨርሱ ጣልቃ ገብታችሁ ሙሉ ለሙሉ ላልተረዳችሁት ችግር ብዙም ያልታሰበበት የመፍትሄ ሐሳብ ትናገራላችሁ? መጽሐፍ ቅዱስ “ከማዳመጡ አስቀድሞ የሚመልስ፣ ቂልነትና ዕፍረት ይሆንበታል” ይላል። (ምሳሌ 18:13) አለመግባባት በሚነሳበት ጊዜ ከትዳር ጓደኛችሁ ጋር በጥሞና በጉዳዩ ላይ ተወያዩበት፤ እንዲሁም ከልብ ተደማመጡ።

የትዳር ጓደኛህን አመለካከት አቅልለህ ከመመልከት ይልቅ “የሌላው መከራ ለእናንተ እንደሚሆን አድርጉ” የሚለውን ምክር በሥራ ላይ ለማዋል ጥረት አድርግ። (1 ጴጥሮስ 3:8 የ1954 ትርጉም) ጥቅሱ መጀመሪያ በተጻፈበት በግሪክኛ ቋንቋ ይህ አባባል ሌላ ሰው ሲሰቃይ አብሮ መሰቃየትን ያመለክታል። የትዳር ጓደኛህ በሆነ ምክንያት ከተጨነቀች አብረሃት መጨነቅ አለብህ። ጉዳዩን በእርሷ ቦታ ሆነህ ለማየት ጥረት አድርግ።

ለአምላክ አክብሮት የነበረው ይስሐቅ የሚስቱን አመለካከት ይረዳላት እንደነበር ከታሪካቸው ማየት ይቻላል። የይስሐቅ ሚስት ርብቃ ከልጅዋ ከያዕቆብ ጋር በተያያዘ በጣም የረበሻት አንድ የቤተሰብ ጉዳይ እንደነበር መጽሐፍ ቅዱስ ይናገራል። ርብቃ “ዔሳው ባገባቸው በኬጢያውያን ሴቶች ምክንያት መኖር አስጠልቶኛል፤ ያዕቆብም ከዚሁ አገር ከኬጢያውያን ሴቶች ሚስት የሚያገባ ከሆነ፣ ሞቴን እመርጣለሁ” በማለት ለይስሐቅ ነገረችው።—ዘፍጥረት 27:46

ርብቃ ከጭንቀቷ የተነሳ ጉዳዩን ማጋነኗ እሙን ነው። በእርግጥ ሕይወቷን ጠልታ ነበር? ልጅዋ ከኬጢያውያን መካከል ሚስት ከሚያገባ ይልቅ ሞትን ትመርጥ ነበር? ላይሆን ይችላል። ቢሆንም ይስሐቅ የርብቃን ስሜት አቅልሎ አልተመለከተም፤ ከዚህ ይልቅ ጭንቀቷ ተገቢ እንደሆነ በማመን አስፈላጊውን እርምጃ ወስዷል። (ዘፍጥረት 28:1) አንተም ወደፊት የትዳር ጓደኛህ የሚያስጨንቅ ሁኔታ ካጋጠማት ተመሳሳይ ነገር አድርግ። ጉዳዩ የሚረባ እንዳልሆነ በማሰብ ችላ ከማለት ፈንታ የትዳር ጓደኛህን ስማ፣ አመለካከቷን አክብርላት፣ እንዲሁም ስሜቷን እንደተረዳህላት በሚያሳይ መንገድ እርምጃ ውሰድ።

**ለ. የማዳመጥና የማስተዋል ጥቅም**

አንድ የመጽሐፍ ቅዱስ ምሳሌ “የቊጣን ስሜት መቆጣጠር አስተዋይነት ነው” ይላል። (ምሳሌ 19:11 የ1980 ትርጉም) በጭቅጭቁ መሃል አንደኛው የትዳር ጓደኛ ለሚሰነዝራቸው ጎጂ ቃላት ሁሉ ተቻኩሎ መልስ መስጠት በጣም ቀላል ነው። ይሁን እንጂ ብዙውን ጊዜ እንዲህ ማድረጉ ንትርኩ እየተባባሰ እንዲሄድ መንገድ ይከፍታል። ስለዚህ የትዳር ጓደኛህ በምትናገርበት ጊዜ የምትሰነዝራቸውን ቃላት ከማዳመጥ በተጨማሪ ከንግግሯ በስተ ጀርባ ያለውንም ስሜት ለማጤን ቁርጥ ውሳኔ አድርግ። እንዲህ ያለው ማስተዋል በሚያናድደው ጉዳይ ላይ እንዳታተኩርና ለችግሩ መሠረት የሆነውን ነገር እንድትመለከት ያስችልሃል።

ለምሳሌ ያህል ባለቤትህ “ከእኔ ጋር ምንም ጊዜ አታሳልፍም!” አለችህ እንበል። በዚህ ጊዜ ልትበሳጭና ከዚህ በፊት ያደረግሃቸውን ነገሮች በግዴለሽነት መንፈስ በመናገር ክሱን ለማስተባበል ትሞክር ይሆናል። “ባለፈው ወር አንድ ቀን ሙሉ አብረን አልዋልንም?” ብለህ መልስ ትሰጣት ይሆናል። ልብ ብለህ ብታዳምጣት ግን ሚስትህ ተጨማሪ ሰዓት ወይም ደቂቃዎች አብረሃት እንድታሳልፍ እየጠየቀችህ እንዳልሆነ ልትገነዘብ ትችላለህ። ከዚህ ይልቅ ችላ እንዳልካትና እንደማትወዳት እንደተሰማት መናገሯ እንዲሁም ቀርበህ ስሜትህን እንድትገልጽላት መጠየቋ ሊሆን ይችላል።

ሚስት ከሆንሽ ደግሞ ባለቤትሽ በቅርቡ አንዳንድ ነገሮችን ለመግዛት ያወጣሽው ገንዘብ ጉዳይ እንዳሳሰበው ገለጸልሽ እንበል። “እንዴት ይህን ያህል ገንዘብ ታጠፊያለሽ?” በማለት ነገሩን ማመን እንዳቃተው ይነግርሻል። በዚህ ጊዜ የቤተሰባችሁን የገንዘብ አቅም በመንገር ወይም ደግሞ ያወጣሽውን ወጪ ከእርሱ ወጪ ጋር በማወዳደር ምንም ጥፋት እንደሌለብሽ ለማስረዳት ትሞክሪ ይሆናል። ሆኖም የማስተዋል ችሎታ ባለቤትሽ እየተናገረ ያለው ስለ ብርና ሳንቲሞች ላይሆን እንደሚችል እንድትገነዘቢ ይረዳሻል። ከዚህ ይልቅ ከበድ ያለ ወጪ ለማድረግ በፈለግሽበት ጊዜ ስላላማከርሽው ተበሳጭቶ ይሆናል።

እርግጥ ነው፣ ባልና ሚስት አብረው የሚያሳልፉትን ጊዜና የቤት ወጪያቸውን በተመለከተ የሚያደርጉት ውሳኔ ከትዳር ትዳር ሊለያይ ይችላል። አለመግባባት በሚከሰትበት ጊዜ ንዴትን ለመቆጣጠርና የችግሩን ትክክለኛ መንስኤ ለማወቅ ማስተዋል ትልቁን ሚና እንደሚጫወት መገንዘብ ይገባል። ስሜታዊ የሆነ እርምጃ ከመውሰድ ይልቅ “ሰው ሁሉ ለመስማት የፈጠነ፣ ለመናገር የዘገየ፣ ለቊጣም የዘገየ ይሁን” በማለት የመጽሐፍ ቅዱስ ጸሐፊ የሆነው ያዕቆብ የሰጠውን ምክር ተከተል።—ያዕቆብ 1:19

የትዳር ጓደኛህን በምታነጋግርበት ወቅት አነጋገርህ ትልቅ ለውጥ እንደሚያመጣ አትዘንጋ። መጽሐፍ ቅዱስ “የጠቢብ አንደበት . . . ፈውስን ያመጣል” ይላል። (ምሳሌ 12:18) በትዳር ጓደኛሞች መካከል ግጭት በሚፈጠርበት ጊዜ ሁለቱም ‘የምናገራቸው ቃላት የሚያቆስሉ ናቸው ወይስ የሚፈውሱ? ለእርቅ መሰናክል ይፈጥራሉ ወይስ መንገድ ይጠርጋሉ?’ ብለው ራሳቸውን መጠየቅ ይኖርባቸዋል። ቀደም ብለን እንደተመለከትነው በንዴት ወይም በችኮላ የሚሰጡ መልሶች ጠብን ይጭራሉ።—ምሳሌ 29:22

አለመግባባቱ ወደ ቃላት ጦርነት ካመራ ከዋናው ጉዳይ ላለመውጣት ጥረት አድርጉ። በችግሩ መንስዔ ላይ ትኩረት አድርግ እንጂ በትዳር ጓደኛህ ላይ ጣትህን አትቀስር። ይበልጥ ሊያሳስብህ የሚገባው ‘ትክክለኛው ማን ነው’ የሚለው ሳይሆን ‘ትክክል የሆነው ነገር ምንድን ነው’ የሚለው መሆን አለበት። የምትናገራቸው ቃላት ንትርኩን የሚያባብሱ እንዳይሆኑ ጥንቃቄ አድርግ። መጽሐፍ ቅዱስ “ክፉ ቃል . . . ቁጣን ይጭራል” ይላል። (ምሳሌ 15:1) አዎን፣ የምትናገረው ነገርና የምትናገርበት መንገድ የትዳር ጓደኛህን ድጋፍ ማግኘት ወይም አለማግኘትህ ላይ ትልቅ ለውጥ ያመጣል።

**ሐ. ዓላማህ አለመግባባቱን መፍታት እንጂ መርታት አይሁን**

አለመግባባቶችን ለማስወገድ በምንጥርበት ጊዜ ግባችን መፍትሄ ማግኘት እንጂ በክርክሩ ድል መንሳት መሆን የለበትም። መፍትሄ ማግኘት የምትችለው እንዴት ነው? በእርግጠኝነት ችግርን ለመፍታት የሚያስችለው መንገድ የመጽሐፍ ቅዱስን ምክር መፈለግና በሥራ ላይ ማዋል ነው፤ በተለይ ባሎች በዚህ ረገድ ቀዳሚ መሆን አለባቸው። በወቅቱ የተነሱትን ጉዳዮች ወይም ችግሮች በተመለከተ ያለህን ጥብቅ አቋም ለመናገር ከመቸኮል ይልቅ ለምን ነገሩን ከይሖዋ አመለካከት አንጻር ለማየት አትሞክርም? ወደ ይሖዋ ጸልይ፤ እንዲሁም ልብህንና አሳብህን የሚጠብቀውን የአምላክን ሰላም ለማግኘት ተጣጣር። (ኤፌሶን 6:18፤ ፊልጵስዩስ 4:6, 7) ለራስህ ብቻ ሳይሆን ለትዳር ጓደኛህም ጥቅም ትኩረት ለመስጠት ጥረት አድርግ።—ፊልጵስዩስ 2:4

ቅሬታ እና ከቁጥጥር ውጪ የሆኑ ስሜቶች አስተሳሰብህንና ድርጊትህን እንዲቆጣጠሩት ከፈቀድክ ብዙውን ጊዜ ሁኔታው እየተባባሰ ይሄዳል። በሌላ በኩል ደግሞ የአምላክ ቃል በሚሰጠው ምክር መሠረት ለመስተካከል ፈቃደኛ መሆን ሰላም፣ ስምምነትና የይሖዋን በረከት ያስገኛል። (2 ቆሮንቶስ 13:11 NW) ‘ከሰማይ በሆነችው ጥበብ’ በመመራትና አምላካዊ ባሕርያትን በማንጸባረቅ ‘ሰላምን የሚያደርጉ’ ሰዎች የሚያገኟቸውን ጥቅሞች ቅመስ።—ያዕቆብ 3:17, 18

የግል ፍላጎትን መሥዋዕት ማድረግ የሚጠይቅ ቢሆንም እንኳ ሁሉም ሰው አለመግባባትን እንዴት በሰላም መፍታት እንደሚቻል ማወቅ እንደሚኖርበት የተረጋገጠ ነው። (1 ቆሮንቶስ 6:7) “ቍጣን፣ ንዴትን፣ ስድብን፣ ሐሜትንና አሳፋሪ ንግግርን . . . አስወግዱ፤ አሮጌውን ሰው ከሥራው ጋር አውልቃችሁ ስለ ጣላችሁ . . . አዲሱን ሰው ለብሳችኋል” የሚለውን የጳውሎስን ምክር በሥራ ላይ አውል።—ቆላስይስ 3:8-10

እርግጥ አንዳንድ ጊዜ በኋላ የሚቆጭህን ነገር ትናገር ይሆናል። (ያዕቆብ 3:8) እንዲህ ዓይነት ሁኔታ ሲከሰት የትዳር ጓደኛህን ይቅርታ ጠይቅ። ለወደፊቱ ላለመድገምም ጥረት አድርግ። በጊዜ ሂደት ሁለታችሁም አለመግባባቶችን በመፍታት ረገድ ትልቅ መሻሻል እንዳደረጋችሁ ትገነዘባላችሁ።

## 5.2 ጭቅጭቅን ማብረድ የሚቻልባቸው ሦስት እርምጃዎች

• የትዳር ጓደኛችሁን አዳምጡ።—ምሳሌ 10:19

• ለትዳር ጓደኛችሁ አመለካከት አክብሮት ይኑራችሁ።—ፊልጵስዩስ 2:4

• ፍቅር የሚንጸባረቅበት እርምጃ ውሰዱ።—1 ቆሮንቶስ 13:4-7